CONTROLUL PARLAMENTAR ASUPRA EXECUTIVULUI                                           ÎN UNELE STATE MEMBRE ALE UNIUNII EUROPENE


ABSTRACT

Lucrarea de faţă încearcă o abordare sintetică asupra reglementărilor privind controlul parlamentar asupra executivului la nivelul statelor membre ale Uniunii Europene.

În cadrul demersului nostru relevăm aspecte legate de desfăşurarea controlului parlamentar  asupra executivului prin intermediul întrebărilor şi al interpelărilor, informarea parlamentarilor prin prezentarea de declaraţii şi rapoarte de către guverne sau miniştri, controlul parlamentar efectuat prin comisiile de anchetă şi, nu în ultimul rând, controlul bugetar şi al finanţelor publice. 

Raportându-ne la finalitatea activităţii de control, facem o distincţie între modurile în care acesta este efectuat în regimurile prezidenţiale şi în cele parlamentare. Elemente distincte privitoare la controlul parlamentar se constată în regimurile semiprezindenţiale ori regimurile politice care, deşi se nasc pe baze specifice regimurilor parlamentare, admit ca alegerea şefului de stat să se facă prin vot universal.

În aplicarea lui, acest control se dovedeşte complex, în special prin compatibilitatea dintre prerogativele parlamentului, posibilităţiile lui reale şi libertatea de acţiune guvernamentală.

I. INTRODUCERE

Controlul parlamentar asupra executivului şi administraţiei publice reprezintă operaţiunea politico-juridică cea mai complexă şi expresivă de aplicare a principiului funcţional al separaţiei puterilor în stat.

Dacă parlamentul este autoritatea deliberativă căreia îi revine, în principal, funcţia legislativă, trebuie să se instituie în stat structuri care să pună în executare legea  -  autorităţile executive – şi să se confere autorităţii legiuitoare controlul asupra modului în care se execută  sau se organizează executarea legii.

Luând în seamă sursa legitimităţii ce stă la baza formării celor doi factori constituţionali – legislativul şi executivul – am fi tentaţi să acordăm preeminenţă celui dintâi, căci el este acela care provine din alegeri directe, democratice, fiind expresia voinţei alegătorilor, deci a deţinătorilor suveranităţii naţionale. Raţionalitatea raporturilor legislativului cu executivul impune însă un echilibru al acestora, împletirea armonioasă a funcţiilor fiecăruia, astfel încât exerciţiul puterii politice să conducă la îndeplinirea scopurilor statului.

În principiu, controlul exercitat asupra executivului de către adunările reprezentative se întemeiază pe o explicaţie simplă: reprezentând voinţa poporului, Camerele trebuie să fie  în măsură să urmărească modul în care este realizată politica guvernului, în raport cu platformele electorale şi aspiraţiile colectivităţii naţionale. În aplicarea lui, acest control se dovedeşte complex în special prin compatibilitatea dintre prerogativele parlamentului, posibilităţile lui reale şi libertatea de acţiune guvernamentală.

În literatura de specialitate, opiniile autorilor sunt împărţite. Unii consemnează faptul că misiunea parlamentului este duală, ea constând în exercitarea funcţiilor specifice regimului reprezentativ, prima fiind cea de control al guvernului şi cea de a doua  de a vota legea. În această opinie, funcţia de control comportă o accepţiune mai largă, în conţinutul ei înglobându-se informarea parlamentului prin declaraţii ale guvernului, întrebări şi interpelări ale parlamentarilor şi activităţi ale comisiilor parlamentare.

Într-o altă opinie, nu se mai face vorbire despre o funcţie de control  a parlamentului asupra executivului, ci de raporturile dintre  parlament şi executiv şi, în cadrul acestora, de mijloacele de acţiune ale parlamentului asupra guvernului şi preşedintelui, în interiorul cărora distingem răspunderea politică a guvernului (moţiunea de cenzură), răspunderea  politică individuală a miniştrilor, întrebările adresate miniştrilor guvernului, petiţiile, rolul Ombudsman-ului, răspunderea penală a preşedintelui Republicii pentru înaltă trădare şi a membrilor guvernului, comisiile de anchetă şi de control.

Potrivit unei alte concepţii, se apreciază că activitatea de control parlamentar este restrânsă la informarea parlamentară (pe calea informării individuale a parlamentarilor prin întrebări şi sarcini personale încredinţate unor parlamentari; pe calea informării colective a parlamentului, prin informarea de către comisiile parlamentare, comunicări sau mesaje ale executivului). În această viziune, funcţia de control este absorbită de către parlament în funcţia legislativă ori într-o aşa-numită funcţie parlamentară de orientare şi autorizare.

Raportându-ne la finalitatea activităţii de control, ar trebui să facem o distincţie între modurile în care acesta este efectuat în regimurile prezidenţiale şi în cele parlamentare. Dacă în regimul parlamentar, cel puţin teoretic, sancţiunea majoră este înlăturarea formaţiunii guvernamentale, deci cucerirea puterii politice, în regimul prezidenţial obiectivele controlului sunt intrinsec legate de afirmarea cenzurii activităţii executive în segmentele ei, şi în primul rând în administraţie, problema modificării structurilor politice pe calea votării moţiunii de neîncredere nefiind posibilă, datorită caracteristicilor sistemului.

Bunăoară, vom constata că în Germania, deşi puterea executivă federală este supusă regimului parlamentar, concentrarea puterii executive în mâna  Cancelarului reprezintă trăsătura definitorie a sistemului. Preşedintele Republicii  numeşte în anumite funcţii publice, reprezintă Republica în plan internaţional, încheie tratate, acreditează şi primeşte trimişi dipolmatici, numeşte şi revocă din funcţie judecătorii, dar Cancelarul este cel care   stabileşte liniile politicii interne şi externe, el îşi asumă răspunderea politică, dar are şi dreptul de a solicita preşedintelui dizolvarea Bundestag-ului. Mai mult, exercitarea controlului asupra executivului, în această ţară, cunoaşte o expresie distinctivă. Pe lângă faptul că preşedintele Republicii este neresponsabil, în sens constituţional, în faţa parlamentului, demiterea Cancelarului, care antrenează destituirea guvernului, este supusă unor reguli speciale, care validează aşa-numita moţiune de cenzură pozitivă. În virtutea acestor reguli, Bundestag-ul nu poate demite Cancelarul, decât  dacă acceptă un succesor al acestuia cu o majoritate absolută de voturi. În cazul în care o moţiune de neîncredere împotriva Cancelarului este respinsă, preşedintele Republicii poate, la propunerea Cancelarului, să dizolve Bundestag-ul, asigurând pe această cale reluarea funcţionalităţii executivului, pe baza consultării corpului electoral.

Elemente distincte privitoare la controlul parlamentar se constată în regimurile semiprezindenţiale ori în regimurile politice care, deşi se nasc pe baze specifice regimurilor parlamentare, admit ca alegerea şefului de stat să se facă prin vot universal. Exemplul cel mai edificator l-a dat Franţa în 1958, el fiind imitat de alte state europene şi nu numai. În cadrul regimului semiprezidenţial, executivul dualist se manifestă în plenitudinea disponibilităţilor sale. În acest regim două autorităţi publice sunt alese prin vot universal, egal, direct şi secret. Preşedintele Republicii şi parlamentul au aceeaşi legitimitate, iar guvernul este de emanaţie parlamentară. Acest tip de regim politic creează un sistem de relaţii specifice între şeful statului, guvern şi parlament. În cadrul acestor relaţii, apare în prim-plan răspunderea preşedintelui Republicii faţă de parlament, acesta având dreptul de a-l suspenda din funcţie ori a-l trimite în judecată pentru înaltă trădare. Pe de altă parte, controlul parlamentar, în acest tip de executiv dualist, îmbracă forme distincte, în funcţie de configuraţia politică a parlamentului şi de susţinerea electorală a preşedintelui. Regulile specifice regimului parlamentar funcţionează şi în acest sistem. Dar elementul nou care apare îl constituie instituirea răspunderii politice a şefului statului faţă de parlament.

Controlul parlamentar prin intermediul întrebărilor, interpelărilor şi moţiunilor simple este reglementat în legile fundamentale ale statelor membre ale Uniunii Europene, cu anumite particularităţi specifice fiecărei zone. În Franţa, dreptul parlamentarilor de a solicita informaţii Guvernului prin intermediul întrebărilor  este prevăzut în cadrul art. 48 alin. 2 din Constituţie, care prevede că cel puţin o şedinţă pe săptămână este rezervată cu prioritate întrebărilor membrilor Parlamentului şi răspunsurilor venite din partea Guvernului. În completarea acestei norme, Regulamentul Senatului şi cel al Adunării Naţionale cuprind dispoziţii privind detalierea problematicii, reglementând aspecte referitoare la diferitele categorii de întrebări şi stabilind procedurile de desfăşurare pentru fiecare dintre acestea. Prin Legea constituţională nr. 2008-724 din 23 iulie 2008 privind modernizarea instituţiilor celei de a V-a Republici s-a intervenit asupra art. 48, modificările în cauză  intrând în vigoare la 1 martie 2009. Astfel, art. 48 alin. (6) prevede că şedinţele rezervate cu prioritate întrebărilor membrilor Parlamentului şi răspunsurilor venite din partea Guvernului vor avea loc şi în cazul sesiunilor extraordinare ale Parlamentului. Deşi în sistemul constituţional al Franţei, care se bazează pe Constituţia celei de a V-a Republici adoptată în anul 1958, interpelările nu se mai regăsesc reglementate, acestea au fost consacrate în Constituţia din 1789, în cadrul căreia se prevedea că miniştrii vor fi ascultaţi după ce li se va cere să dea explicaţii, interpelările devenind o practică curentă in timpul celei de a III-a şi a IV-a Republici.

Constituţia Portugaliei, în cadrul art. 159, stabileşte că deputaţii au dreptul să interpeleze Guvernul asupra oricărui act al său sau al administraţiei publice şi să obţină răspunsuri în intervalul unor termene rezonabile, cu excepţia secretelor de stat.

În Marea Britanie, una din puţinele ţări ce nu au o Constituţie scrisă, unul dintre cele mai vechi drepturi ale membrilor Parlamentului este reprezentat de adresarea de întrebări Guvernului. Această instituţie a fost utilizată pentru prima dată în anul 1721 în cadrul Camerei Lorzilor. Dreptul de a adresa întrebări Guvernului a fost recunoscut şi legal ca urmare a reformei parlamentare din anul 1832, ulterior o parte specială a şedinţei fiind rezervată răspunsurilor la întrebări.

Posibilitatea de a adresa Guvernului întrebări şi interpelări este prevăzută şi practicată în numeroase alte state cum ar fi Germania, Belgia, Danemarca, Grecia, Finlanda, Suedia etc. În anumite state, pentru a preveni un prea mare număr de interpelări care ar putea duce astfel la blocarea activităţii Parlamentului prin perioadele de timp prea mari alocate unor astfel de discuţii, s-au prevăzut anumite limitări ale exercitării dreptului la interpelare. Astfel, în Finlanda se prevede un număr minim de parlamentari care trebuie să susţină interpelarea, iar în Suedia, pentru preîntâmpinarea dezbaterilor parlamentare care au loc cu prilejul unei interpelări, Guvernul transmite Parlamentului un răspuns scris.

În cele ce urmează vom prezenta modul în care este reglementat controlul parlamentar în statele din Uniunea Europeană, conform dispoziţiilor constituţionale şi regulamentelor Camerelor parlamentare. Am avut în vedere cele mai importante aspecte legate de controlul parlamentar asupra executivului şi administraţiei publice, şi anume: răspunderea politică a guvernelor, răspunderea politică individuală a miniştrilor, controlul efectuat prin intermediul întrebărilor şi al interpelărilor, informarea parlamentarilor prin prezentarea de declaraţii şi rapoarte de către guverne sau miniştri, controlul parlamentar efectuat prin comisiile de anchetă şi, nu în ultimul rând, controlul bugetar şi al finanţelor publice. 

II. CONTROLUL PARLAMENTAR ASUPRA EXECUTIVULUI ÎN UNELE STATE MEMBRE ALE UNIUNII EUROPENE
FRANŢA
Răspunderea politică a Guvernului
Art. 49 alin. 1 din Constituţie pune problema angajării răspunderii guvernului cu privire la programul său politic.

Art. 49 din Constituţie defineşte trei proceduri de angajare a răspunderii Guvernului în faţa Adunării Naţionale, care, conform art. 50, pot duce la demisia executivului, înmânată de Primul-ministru Preşedintelui Republicii.

Prima procedură are ca fundament propria iniţiativă a Guvernului:       Primul-ministru şi numai el are dreptul de a angaja răspunderea guvernului în faţa Adunării Naţionale asupra programului ori cu privire la declaraţia de politică generală. Constituţia impune ca iniţiativa Primului-ministru să fie precedată de o deliberare în Consiliul de Miniştri, menită sa garanteze că Preşedintele Republicii şi membrii Guvernului sunt, dacă nu consultaţi, cel puţin informaţi.


Regulamentul Adunării Naţionale stipulează că programul ori declaraţia de politică generală a Guvernului se votează cu majoritatea absolută a sufragiilor exprimate, şi nu în condiţiile speciale cerute pentru adoptarea unei moţiuni de cenzură. Deputaţii pot deci să aleagă să voteze pentru sau împotriva acordării încrederii Guvernului ori pot să se abţină.

Art. 49, alin. 2 din Constituţie stipulează depunerea unei moţiuni de cenzură la iniţiativa deputaţilor.

A doua procedură de angajare a răspunderii Guvernului are la bază iniţiativa deputaţilor. Adunarea se pronunţă asupra unei moţiuni de cenzură, care poate fi motivată, şi care, pentru a fi primită, trebuie să cuprindă semnăturile a cel puţin o zecime din membrii Adunării. 

În scopul evitării multiplicării moţiunilor de cenzură, în afara celor care au ca obiect angajarea răspunderii Guvernului prin votul asupra unui text, Constituţia  nu permite unui deputat să semneze mai mult de trei moţiuni în cursul aceleiaşi sesiuni ordinare de nouă luni şi mai mult de o moţiune în cursul aceleiaşi sesiuni extraordinare.

Cu privire la votul asupra unei moţiuni de cezură, Constituţia şi Regulamentul Adunării Naţionale conţin mai multe reguli speciale.

Votul nu poate avea loc mai devreme de 48 de ore de la depunerea moţiunii ceea ce nu constituie o piedică pentru începerea dezbaterilor înainte de acest termen. Dezbaterea nu poate fi amânată dincolo de cea de a treia zi de şedinţă care urmează expirării termenului de 48 de ore. Ea are loc la o dată stabilită de Conferinţa Preşedinţilor. 

În numărarea voturilor se vor lua în calcul doar sufragiile exprimate în favoarea moţiunii de cenzură. Prin urmare, deputaţii nu au posibilitatea de a alege să voteze pentru sau împotriva moţiunii ori să se abţină, ci pot doar să participe sau nu la vot. Neparticiparea la vot se consideră ca vot favorabil Guvernului.

Regulamentul Adunării Naţionale reglementează şi procedura de interpelare a Guvernului. Nu este vorba însă despre posibilitatea unui deputat de a acţiona în mod individual, de a pune în discuţie spontan şi fără formalităţi răspunderea Guvernului. În realitate, se impune ca la cererea de interpelare să se ataşeze şi o moţiune de cenzură care să îndeplinească condiţiile de admisibilitate menţionate mai sus. Procedura de interpelare este, prin urmare, o modalitate specială de depunere a moţiunilor de cenzură.

Art. 49, alin. 3 din Constituţie face referire la angajarea răspunderii Guvernului prin votul asupra unui text.

Punerea în discuţie a răspunderii Guvernului poate să fie şi rezultatul conjugării a două iniţiative: iniţiativa Primului-ministru de a angaja această răspundere în faţa Adunării Naţionale prin votul asupra unui text dezbătut în faţa acesteia, urmată de iniţiativa deputaţilor de depunere, în semn de ripostă, a unei moţiuni de cenzură.

Şi în această situaţie este necesară o deliberare prealabilă în cadrul Consiliului de Miniştri, ca şi pentru angajarea răspunderii Guvernului cu privire la programul său ori la declaraţia de politică generală.

Decizia Primului-ministru atrage după sine suspendarea imediată, pentru 24 de ore, a dezbaterii textului asupra căruia este angajată răspunderea Guvernului. În cursul acestui termen se poate depune o moţiune de cenzură, care să îndeplinească condiţiile de admisibilitate menţionate mai sus. Prin urmare sunt posibile două ipoteze:

a) dacă nu se depune nicio moţiune de cenzură, textul se consideră ca fiind adoptat;
b) dacă se depune o moţiune de cezură, ea este dezbătută şi votată în aceleaşi condiţii în care sunt dezbătute şi votate moţiunile prezentate în mod spontan de către deputaţi. În caz de respingere a moţiunii, textul este considerat ca fiind adoptat. În caz contrar, textul este considerat ca respins, iar Guvernul ca demis.

Procedura de angajare a răspunderii Guvernului prin votul asupra unui text poate fi iniţiată  cu ocazia oricărei lecturi a acestuia. Această procedură nu modifică desfăşurarea normală a navetei textului între cele două Camere,  însă ea nu poate fi iniţiată pentru adoptarea unui text de către Senat.


Controlul prin intermediul întrebărilor

Regulamentul Adunării Naţionale menţionează două tipuri de întrebări ce pot fi adresate miniştrilor.

Întrebările scrise sunt adresate miniştrilor în scopul obţinerii de lămuriri cu privire la anumite aspecte legate de legislaţie ori cu scopul precizării unui aspect referitor la politica Guvernului. Guvernul are la dispoziţie un termen de două luni pentru a formula un răspuns.

Întrebările scrise trebuie să fie redactate în mod concis şi să se limiteze la elementele strict indispensabile înţelegerii problemei. Ele nu trebuie să conţină nicio acuzaţie de ordin personal cu privire la terţe persoane desemnate nominal. Orice deputat care doreşte să adreseze o întrebare scrisă trimite textul acesteia Preşedintelui Adunării, care o aduce la cunoştinţa Guvernului.

Întrebările scrise se publică în fiecare săptămână în Jurnalul Oficial, ediţia Întrebările Adunării Naţionale. Răspunsurile miniştrilor trebuie publicate în luna următoare publicării întrebărilor. În acest interval de timp, miniştrii au totuşi posibilitatea, fie să declare în scris că interesul public nu le permite să răspundă, fie cu titlu excepţional, să solicite un interval suplimentar pentru a strânge elementele necesare răspunsului lor, interval de timp suplimentar ce nu poate depăşi o lună.

Întrebările orale sunt adresate în timpul şedinţelor de marţi, între orele 9-13, cu excepţia perioadei în care se discută bugetul. Pentru fiecare şedinţă se pot înscrie maxim 25 de întrebări. Fiecare întrebare odată ce a fost pusă, va fi urmată de replica ministrului însărcinat să răspundă. De cele mai multe ori aceste întrebări vizează subiecte de interes local.

În afara acestor două tipuri de întrebări, Regulamentul Senatului menţionează alte două categorii: întrebările de actualitate adresate Guvernului şi întrebările orale cu dezbatere, de care ne vom ocupa în continuare.             

Art. 75bis stipulează că pe ordinea de zi a Senatului se înscriu, de două ori pe lună, acele întrebări adresate Guvernului care au legătură cu actualitatea. Conferinţa Preşedinţilor hotărăşte repartizarea numărului de întrebări din această categorie între grupuri şi stabileşte modalităţile de depunere a acestora, precum şi procedura de urmat în cadrul şedinţei.

Art. 79-83 terţ fac referire la întrebările orale cu dezbatere. Astfel, senatorii care doresc să adreseze guvernului o întrebare orală urmată de dezbatere înmânează preşedintelui Senatului textul întrebării însoţit de  cererea de dezbatere.

Întrebările orale urmate de dezbatere trebuie să fie redactate pe scurt şi nu trebuie să conţină  acuzaţii de ordin personal la adresa unor terţi desemnaţi nominal.

Preşedintele Senatului va informa imediat Guvernul şi va aduce la cunoştinţa Senatului conţinutul întrebării şi cererea de dezbatere, în prima zi de şedinţă care urmează depunerii ei. Întrebările orale cu dezbatere pot fi adresate doar de către un singur senator şi unui singur ministru; cele care se referă la politica generală a Guvernului se adresează direct Primului-ministru.  

Data discutării întrebărilor orale cu dezbatere este stabilită de Senat, la propunerea Conferinţei Preşedinţilor, fie în şedinţa destinată întrebărilor orale, fie, cu acordul Guvernului, într-o altă şedinţă.

În cadrul dezbaterii cu privire la acest tip de întrebări au dreptul la cuvânt  numai autorul întrebării, un senator reprezentant al delegaţiei Senatului pentru Uniunea Europeană, un senator reprezentant al comisiei permanente competente, Guvernul şi un reprezentant al fiecărui grup politic. Cu acordul Conferinţei Preşedinţilor, mai poate lua cuvântul şi un senator  reprezentant al Comisiei pentru afaceri externe, apărare şi forţele armate, atunci când aceasta se consideră competentă pentru a participa la dezbateri.

Fiecare orator dispune de un timp de maxim 10 minute, iar Guvernul poate lua cuvântul ori de câte ori consideră necesar acest lucru şi fără limită de timp.

Comisiile de anchetă

Deşi nu figurează în Constituţie şi nici nu au figurat vreodată în cadrul Republicilor precedente, comisiile de anchetă au o istorie veche. Ele sunt reglementate prin art. 6 din Ordonanţa nr. 58-1100 din  17 noiembrie 1958.

Spre deosebire de comisiile permanente, comisiile de anchetă nu intervin direct în procesul legislativ, ci au un rol de informare şi de control care determină în practică elaborarea unor recomandări.

Crearea comisiilor de anchetă. Iniţiativa exclusiv parlamentară

Crearea unei comisii de anchetă este rezultatul depunerii de către unul sau mai mulţi deputaţi a unei propuneri de hotărâre asupra căreia Adunarea Naţională se pronunţă în şedinţă publică, după primirea raportului comisiei permanente competente.

Condiţiile de admisibilitate

Propunerea de hotărâre trebuie să stabilească cu precizie fie faptele care trebuie să facă obiectul anchetei, fie serviciile publice ori întreprinderile naţionale a căror administraţie ar trebui controlată de comisie. În orice caz, nu pot fi create comisii de anchetă pentru examinarea faptelor care fac obiectul procedurilor judiciare şi atât timp cât aceste proceduri sunt în desfăşurare. În plus, nu se poate institui o comisie de anchetă cu acelaşi obiect, înainte de expirarea termenului de 12 luni de la data terminării procedurilor judiciare.

Componenţa
Comisiile de anchetă au în componenţă maximum de 30 de membri, desemnaţi astfel încât să se asigure o reprezentare proporţională a grupurilor politice din cadrul Adunării Naţionale. Desemnarea membrilor comisiilor de anchetă se face de către un Birou, alcătuit obligatoriu dintr-un preşedinte, doi vicepreşedinţi, doi secretari şi un raportor. Funcţia de preşedinte sau cea de raportor revine unui membru al grupului politic din care face parte primul semnatar al propunerii de hotărâre, care, prin votul exprimat asupra ei, duce la crearea unei comisii de anchetă; în caz de pluralitate de propuneri de hotărâre, una dintre funcţiile menţionate mai sus va reveni unui membru al grupului politic din care face parte primul semnatar al primei propuneri depuse, excepţie făcând situaţia în care acest grup aduce la cunoştinţa preşedintelui Adunării decizia sa de a nu revendica niciuna dintre aceste funcţii. Modul de desfăşurare a lucrărilor comisiilor de anchetă este reglementat de art. 6 din Ordonanţa nr. 58-1100 din 17 noiembrie 1958.

Rolul de informare al comisiilor
Art. 145 din Regulamentul Adunării Naţionale face referire la rolul comisiilor permanente de a asigura informarea Adunării, pentru a-i permite acesteia să-şi exercite controlul asupra politicii Guvernului. În acest scop, acestea pot încredinţa unuia sau mai multor membri o misiune de informare temporară, care are ca obiect în special condiţiile de aplicare a unei legi. Aceste misiuni de informare pot fi comune mai multor comisii.

Rapoartele misiunilor de informare create de Conferinţa Preşedinţilor pot face obiectul unei dezbateri fără vot, în şedinţă publică.

Controlul executării legilor
De activitatea comisiilor permanente ţine şi controlul executării legilor, control care vizează nu numai publicarea şi conţinutul actelor normative, ca bază juridică necesară pentru punerea în aplicare a textelor legislative, ci şi evaluarea legilor, adică analizarea efectelor benefice ori negative, previzibile sau imprevizibile ale unui anumit text de lege.

Controlul se efectuează, cel mai adesea, cu ocazia examinării proiectelor sau propunerilor prin care se intenţionează revizuirea reglementărilor în vigoare. Aşa cum vom vedea, există dispoziţii speciale cu privire la controlul Comisiei de finanţe asupra creditelor înscrise în bugetul diferitelor departamente ministeriale şi asupra conturilor întreprinderilor publice.


Controlul financiar

a) Controlul financiar se întemeiază înainte de toate pe exercitarea atribuţiei de control bugetar şi valorificarea datelor cu privire la execuţia bugetară. Din acest punct de vedere, multitudinea documentelor contabile trimise Comisiei de finanţe a Adunării Naţionale declanşează o serie de operaţiuni bugetare detaliate: situaţia lunară a creditelor şi cheltuielilor fiecărui minister, situaţia trimestrială a cheltuielilor angajate, situaţia lunară a colectării veniturilor de către stat, situaţia rezumată a  operaţiunilor de trezorerie etc. Aceste date se completează cu informaţiile pe care raportorii speciali ai Comisilor de finanţe sunt îndrituiţi să le obţină, în virtutea atribuţiilor de investigare  şi control cu care au fost învestiţi, în scopul urmăririi şi controlării, de o manieră permanentă, a utilizării creditelor înscrise la bugetul departamentului pe care sunt însărcinaţi  să-l ancheteze cu ocazia examinării proiectului anual de lege a finanţelor. În această calitate, raportorii speciali ordonă formularea unor răspunsuri la chestionarele bugetare adresate în fiecare an ministerelor în cauză.
Controlul bugetar se exercită, în egală măsură, şi prin recurgerea la multiple mijloace de informare de care dispune Parlamentul, de o manieră mai generală. Astfel, de-a lungul anilor, lista de rapoarte, bilanţuri ori alte documente pe care Guvernul este obligat să le anexeze, cu o periodicitate variabilă, proiectelor sale de legi ale finanţelor s-a extins considerabil. De aceea anexele „galbene” la legea de finanţe iniţială sunt adesea, din acest punct de vedere, extrem de bogate în informaţii. În paralel, comisiile permanente, şi în special Comisia de finanţe, au dezvoltat practica rapoartelor de informare, prevăzută de Regulamentul Adunării Naţionale şi care, dincolo de audierile publice pe care aceste comisii le pot iniţia, a permis trecerea progresivă de la noţiunea de control la aceea mai cuprinzătoare de evaluare.
Examinarea legilor de finanţe rectificative, denumite de regulă colective şi depuse de Guvern în cursul anului, creează ocazia pentru exercitarea unui control asupra executării bugetului de stat. Acest „colectiv” tradiţional  de sfârşit de an constituie în această privinţă un moment privilegiat. Astfel, intervenţiile cu privire la anulările de credite stabilite cu titlu de „regularizare bugetară”  ori cele referitoare la subevaluările resurselor în legea de finanţe iniţială nu sunt deloc rare. De asemenea, raportorul general al Comisiei de finanţe, în raportul pe care îl prezintă, acordă o atenţie deosebită circulaţiei creditelor care au afectat, în cursul anului, cuantumul resurselor iniţiale pentru fiecare departament ministerial.


Nu trebuie uitată nici legea de regularizare bugetară care, depusă cel mai târziu la finele anului care urmează execuţiei bugetare, are menirea să constate rezultatele financiare  ale fiecărui an calendaristic şi să aprobe diferenţele între acestea şi previziunile legii de finanţe iniţiale, eventual modificate prin legea de finanţe rectificativă.

La raportul de execuţie depus de Curtea de Conturi se adaugă un chestionar detaliat al Curţii de Conturi, care permite raportorului general al Comisiei de finanţe să informeze Adunarea Naţională despre situaţia definitivă de execuţie a bugetului pe un an.

b) Controlul financiar nu ar trebui să se limiteze la controlul clasic. De-a lungul ultimilor trei decenii, Parlamentul s-a confruntat cu o bulversare a domeniului finanţelor publice în urma elaborării bugetului european, a consecinţelor financiare ale politicii de descentralizare şi a creşterii considerabile a cheltuielilor sociale.

Ascensiunea puternică a finanţelor europene şi contribuţia statului la bugetul european au determinat, ca reacţie din partea legiuitorului, sporirea controlului în acest domeniu. Începând cu 1993, legea finanţelor publice consacră o dezbatere distinctă cu privire la cuantumul contribuţiei efectuate cu titlu de participare a Franţei la bugetul european.


În mod similar, reforma descentralizării şi transferurile de competenţe şi de încasări fiscale care au însoţit-o au făcut din examinarea legii de finanţe un mijloc privilegiat pentru Parlament de a-şi exercita dreptul de control asupra evoluţiei finanţelor colectivităţilor locale.


În sfârşit, importanţa „bugetului social al Naţiunii” , superior cuantumului bugetului de stat, a dus la inserarea în textul constituţional a unei noi categorii de legi, legile de finanţare a securităţii sociale, a căror structură şi procedură de examinare au fost inspirate din acelea ale legilor de finanţe.


În scopul îmbunătăţirii eficacităţii controlului financiar, Adunarea Naţională a creat în 1999 o misiune de evaluare şi control a legilor de finanţare a securităţii sociale, în cadrul comisiei sale pentru probleme culturale, familiale şi sociale.

MAREA BRITANIE
Camera Comunelor
Controlul parlamentar asupra activităţii Guvernului se realizează în special prin intermediul comisiilor de anchetă, al întrebărilor, interpelărilor, precum şi prin posibilitatea exprimării votului de neîncredere pentru programul politic ori propunerile legislative.

Răspunderea Guvernului în faţa Parlamentului poate fi atât colectivă, cât şi individuală, fiecare ministru fiind răspunzător pentru politicile şi acţiunile ministerului pe care îl conduce.

 Comisiile de anchetă însărcinate cu controlul propunerilor legislative sunt:

a) Comisia pentru reformă legislativă – examinează propunerile şi proiectele de  ordonanţă ale Guvernului, emiţând propriul aviz cu privire la acestea. Mai întâi, Comisia analizează propunerea de ordonanţă a ministrului respectiv împreună cu raportul cu privire la temeiurile şi efectele unei astfel de propuneri. La sfârşitul perioadei de 60 de zile de analiză parlamentară, ministrul în cauză poate depune, formal, proiectul de ordonanţă. Comisia examinează acest proiect şi îşi exprimă opinia fie în sensul adoptării lui, fie în acela al amendării. Comisia nu poate dispune amendarea sau neadoptarea proiectului înainte de a da posibilitatea oricărui minister interesat să prezinte explicaţii scrise sau orale cu privire la acesta. În funcţie de decizia comisiei, proiectul de ordonanţă poate fi dezbătut pentru o oră şi jumătate sau pentru trei ore în plenul Camerei sau  poate fi depusă imediat o întrebare cu privire la acesta. Comisia are în componenţă 8 membri, cvorumul fiind asigurat cu prezenţa a cinci dintre aceştia.

b) Comisia pentru controlul actelor Uniunii Europene – examinează nu doar propunerile legislative, ci şi orice alt document supus de o instituţie comunitară altei instituţii comunitare, inclusiv Cărţile Albe şi Verzi ale Comisiei Europene, recomandările şi rezoluţiile Consiliului, propunerile de decizie din cadrul PESC şi JAI. Comisia îşi prezintă opinia cu privire la importanţa politică şi juridică a fiecărui document, face recomandări referitoare la documentele care merită o atenţie deosebită şi analizează problemele generale care derivă din orice document sau grup de documente. Comisia monitorizează de asemenea desfăşurarea lucrărilor în Consiliul de Miniştri şi prezintă documente din partea miniştrilor britanici înainte şi după şedinţele Consiliului. Comisia are în componenţă 16 membri, cvorumul fiind asigurat cu prezenţa a 5 dintre aceştia.

c) Comisia comună pentru controlul instrumentelor de reglementare – analizează şi trimite ambelor Camere rapoarte cu privire la legislaţia delegată, însă nu cu referire la fondul acesteia, ci la aspectele tehnice. Nu intră în atribuţiile acestei comisii să citeze persoane ori să ceară rapoarte sau documente, însă ea poate să ceară oricărui minister interesat să trimită un memorandum sau să delege un reprezentant care să apară în faţa comisiei. De asemenea, comisia nu poate cere Camerelor să acorde o atenţie deosebită unui anumit instrument de reglementare până nu obţine din partea ministerului interesat explicaţii scrise sau orale cu privire la actul în cauză. Comisia are în componenţă 7 membri, cvorumul fiind asigurat cu prezenţa a câte 2 membri din fiecare Cameră.

d) Comisia comună pentru consolidarea legislaţiei – analizează modul în care au fost incluse într-un singur text legile cu acelaşi subiect de reglementare. Comisia audiază în acest sens autorii acestor proiecte de lege. Membrii comisiei sunt în număr de 24, 12 de la fiecare Cameră, iar cvorumul este asigurat de prezenţa a 2 membri din partea Camerei Comunelor şi                3 membri de la Camera Lorzilor.

e) Comisia comună pentru revizuirea legislaţiei fiscale – are rolul de a veghea la modul în care proiectele de revizuire a legislaţiei fiscale păstrează efectele normelor în vigoare, în ciuda modificărilor aduse acestora. Preşedintele comisiei are dreptul de a selecta amendamentele. Membrii comisiei sunt în număr de 14, 7 de la fiecare Cameră, iar cvorumul este asigurat cu prezenţa a    4 membri, câte doi din partea fiecărei Camere.

Pe lângă aceste comisii de anchetă, în cadrul Camerei Comunelor mai funcţionează din 1979 aşa-numitele comisii ministeriale, a căror înfiinţare a constituit un pas important în asigurarea răspunderii Guvernului în faţa Parlamentului. Ideea care a stat la baza creării acestor comisii a fost aceea că fiecare minister ar trebui să fie dublat în Parlament de o comisie specială. Din iulie 2001 aceste comisii au posibilitatea de a crea sub-comisii.

Este evident că domeniile de interes ale acestor comisii sunt variate, însă în privinţa modalităţilor de lucru procedurile sunt aceleaşi. Comisia alege o problemă sau o serie de probleme pentru analiză, iar pentru început poate apela chiar la asistenţa unui specialist. Ulterior, comisia începe să strângă informaţii scrise sau orale, inclusiv de la membrii Guvernului. Mărturiile scrise şi orale se publică, cu excepţia celor furnizate pe bază de confidenţialitate. 

Toate aceste informaţii stau la baza întocmirii unui raport pe care comisia îl prezintă Camerei şi care cuprinde o serie de recomandări adresate de regulă Guvernului. Guvernul, la rândul său, poate să răspundă acestui raport în termen de două luni de la publicarea lui.

Moţiunea de cezură şi votul de neîncredere

Teoretic, membrii Camerei pot depune oricând o moţiune de cenzură ori de retragere a încrederii în Guvern sau moţiuni critice la adresa unor miniştri.

Orice membru al Camerei poate depune o moţiune prin care să critice acţiunile Guvernului sau ale unui anumit ministru. În marea lor majoritate, aceste moţiuni sunt supuse dezbaterilor, dar nu într-o zi anume. De vreme ce însuşi Guvernul decide care moţiuni vor fi înscrise pe ordinea de zi pentru dezbatere în plenul Camerei, foarte puţine dintre acestea sunt tratate conform procedurii. Cu toate acestea, dacă o moţiune de cenzură este depusă în numele liderului opoziţiei, cutuma impune ca Guvernul să o înscrie pentru dezbatere cât mai devreme posibil.

Moţiunile de cenzură se aprobă cu votul majorităţii simple.

În privinţa consecinţelor, votul de neîncredere acordat Guvernului nu implică o demisie imediată, însă cutuma impune ca Primul ministru să ceară dizolvarea Parlamentului şi declanşarea alegerilor.  În situaţia în care Primul ministru refuză să ceară dizolvarea Parlamentului, şeful statului (monarhul) are dreptul să dizolve Parlamentul în nume propriu şi să demită Guvernul. Aceasta ar constitui însă o încălcare majoră a cutumei constituţionale.

Controlul bugetar

În privinţa întocmirii bugetului naţional nu există nicio dispoziţie care să impună pentru Guvern obligaţia de a consulta Parlamentul în etapa proiectului de buget; cu toate acestea, Camera Comunelor are dreptul să controleze planurile bugetare ale Executivului. Detaliile cu privire la măsurile bugetare sunt însă păstrate în secret, până când cancelarul trezoreriei prezintă declaraţia anuală antebugetară în faţa Camerei Comunelor, de regulă în noiembrie. Această declaraţie stabileşte ipotezele fundamentale ale politicii economice a Guvernului şi indică măsurile pe care acesta intenţionează să le introducă în buget, dar asupra cărora doreşte să se consulte. Cancelarul trezoreriei poate fi audiat cu privire la fiecare declaraţie în Camera Comunelor.

Camera Comunelor este răspunzătoare de controlul proiectului legii finanţelor publice, care transpune în act normativ strategia fiscală a Guvernului, aşa cum este ea stabilită în buget. În virtutea unor rezoluţii datând din sec. al XVII-lea, Camera Comunelor invocă dreptul exclusiv de a iniţia şi amenda acele proiecte de lege care conferă Guvernului prerogativa de a colecta impozite şi de a cheltui bani din încasările publice. Imediat ce bugetul a fost depus, Camera dezbate rezoluţii care, o dată votate, autorizează depunerea proiectului legii finanţelor publice şi acordă imediat validitate provizorie acelor propuneri care, conform cerinţelor Guvernului, ar trebui să fie imediat aplicate, înainte ca ele să capete forţă juridică specială prin legea finanţelor publice. Proiectul legii finanţelor publice este depus în mod oficial după adoptarea rezoluţiilor bugetare şi urmează, în genere, procedura legislativă aplicată oricărui proiect de lege  de interes public.

Comisia pentru trezorerie are rolul de a controla politica, activitatea şi cheltuielile trezoreriei şi de a prezenta public probele obţinute de la cancelarul trezoreriei, de la oficiali  sau de la experţi în urma declaraţiilor bugetare. Comisia nu are niciun rol în cadrul procedurii de adoptare a proiectului legii finanţelor publice, chiar dacă unii membri sunt desemnaţi să participe şi în Comisia permanentă pentru legea finanţelor.

Un alt aspect al controlului bugetar îl constituie obligaţia Guvernului de a raporta Parlamentului, periodic, despre modul în care se efectuează cheltuielile publice. Controlorul şi auditorul general, funcţionar al Camerei Comunelor, controlează conturile şi înaintează Parlamentului rapoarte cu privire la acestea.

Guvernul publică estimări detaliate cu privire la cheltuielile propuse până la de patru ori întru-un an financiar.

Conturile Guvernului sunt verificate de Oficiul Naţional de Audit condus de controlorul şi auditorul general, care este independent faţă de Guvern. El este numit printr-o hotărâre a Camerei Comunelor, la propunerea Primului ministru şi cu acordul preşedintelui Comitetului conturilor publice, organism legal de supraveghere a Oficiului Naţional de Audit.

Preşedintele Comisiei pentru conturile publice este un membru marcant al Camerei Comunelor şi el trebuie să răspundă în faţa Adunării pentru lucrările Oficiului Naţional de Audit.

Controlorul şi auditorul general are obligaţia de a prezenţa parlamentului un raport cu privire a situaţia conturilor ministeriale şi ale organismelor publice neguvernamentale care primesc fonduri publice şi preiau anumite funcţii de la administraţia centrală. De asemenea, controlorul şi auditorul general poate prezenta Camerei Comunelor rapoarte cu privire la economia, eficienţa şi eficacitatea organismelor publice, deşi nu îi este permis să se pronunţe asupra meritelor politicii guvernamentale. Aceste rapoarte de verificare a randamentului sunt desemnate cu numele de „rapoarte de optimizare a resurselor”.

Controlorul şi auditorul general asistă Comitetul conturilor publice în efectuarea investigaţiilor. Comisia pentru conturile publice, prezidată prin convenţie de un membru important din principalul partid de opoziţie, este însărcinată de Camera Comunelor cu examinarea conturilor prezentate de Guvern şi a celorlalte conturi ale organismelor publice pe care ea consideră că e necesar să le analizeze. Comisia efectuează un studiu detaliat cu privire la „rapoartele de optimizare a resurselor” elaborate de Oficiul Naţional de Audit, aducând în acest scop probele necesare de la contabilii Guvernului, şi prezintă Camerei concluziile proprii. Comisiile parlamentare ministeriale pot, în egală măsură, să apeleze la expertiza Oficiului Naţional de Audit atunci când efectuează propriile investigaţii cu privire la cheltuielile ministerelor.

Întrebările şi interpelările

În Marea Britanie, adresarea de întrebări Guvernului reprezintă unul dintre cele mai vechi privilegii ale membrilor Parlamentului, prima întrebare înregistrată fiind pusă în anul 1721 în Camera Lorzilor. Dreptul parlamentarilor de a adresa întrebări Guvernului a fost pe deplin recunoscut în urma reformei parlamentare din 1832, iar din 1849 o parte specială a şedinţei este rezervată răspunsurilor la întrebări. În 1902, a fost inaugurat şi sistemul răspunsurilor scrise pentru acele întrebări cărora nu li se putea da un răspuns în cadrul aceleiaşi şedinţe, din lipsă de timp.

În sistemul parlamentar britanic interpelările nu sunt prea mult practicate, dar există ceea ce se numeşte „moţiunea de prelungire”, prin aceasta înţelegându-se situaţia în care, dacă interpelarea este prezentată atunci când lucrările Camerei sunt pe punctul de a se termina, ele pot continua şi în perioada vacanţei, pentru a lua în dezbatere problema ridicată.

Conform Regulamentului de ordine interioară a Camerei Comunelor, orice membru poate pune întrebări, notificând acest lucru Preşedintelui Camerei care decide şi trecerea acestora pe ordinea de zi. Imparţialitatea tradiţională a Preşedintelui Camerei se află în contrast evident cu modul de acţiune al Conferinţei preşedinţilor, care poate decide în mod defavorabil asupra plasării pe ordinea de zi a plenului a întrebărilor formulate de parlamentarii opoziţiei.

Întrebările se pot adresa de luni până joi, după dezbaterea celorlalte moţiuni şi probleme de interes privat aflate pe ordinea de zi. Întrebările nu pot fi dezbătute decât în prima oră de şedinţă, cu excepţia celor care nu au fost înscrise pe ordinea de zi, dar care în opinia Preşedintelui Camerei sunt urgente şi de interes public. Întrebările care au fost înregistrate pentru un răspuns scris într-o zi în care Camera nu are şedinţă se vor lua în considerare în următoarea zi de şedinţă şi se vor trece în registrul întrebărilor din ziua respectivă.

Există trei categorii de întrebări: întrebările cu răspuns oral; întrebările privind probleme urgente, care pot fi solicitate dacă subiectul acestora este apreciat de către Preşedintele Camerei ca fiind urgent şi important şi care pot fi formulate oral în Cameră la încheierea timpului destinat întrebărilor, precum şi întrebările cu răspuns scris, al căror răspuns este tipărit în Raportul Oficial al Parlamentului. 

Întrebările cu răspuns oral

Perioada alocată răspunsurilor în Camera Comunelor începe la ora 14:35, luni, marţi şi miercuri, şi la 11:35, joi. Aceasta continuă până la 15:30 şi, respectiv, 12:30 joi, sau peste această oră, dacă se răspunde la întrebare în timpul respectiv. Prin urmare, în practică, perioada de întrebări durează aproximativ o oră în fiecare dintre aceste zile. Întrebările orale nu au loc vineri.

Preşedintele Camerei are rolul de a chema parlamentarul a cărui întrebare este situată prima pe ordinea de zi. Odată ce textul întrebării se află tipărit pe ordinea de zi, nu este necesar ca acel membru să o citească. În situaţia în care departamentele importante ale Executivului, cum ar fi cele ale mediului, transporturilor şi regiunilor sau comerţului şi industriei răspund la întrebări, secretarul de stat va fi însoţit de mai mulţi funcţionari ministeriali, cu care împarte sarcina de a răspunde la întrebările parlamentarilor. 

Întrebările suplimentare

Schimbul suplimentar de întrebări şi răspunsuri nu este reglementat. Parlamentarul care a pus întrebarea iniţială este, în mod normal, primul care este solicitat să formuleze o întrebare suplimentară. Când la acea întrebare suplimentară s-a răspuns de către un ministru, Preşedintele Camerei poate solicita altor membri să ridice întrebări suplimentare, de obicei alternând între majoritatea parlamentară şi opoziţie.

Uneori, este posibil ca un ministru să opteze pentru acordarea unei replici unice mai multor întrebări pe ordinea de zi, care sunt conexate. În această situaţie, Preşedintele Camerei va chema primul parlamentar şi apoi, succesiv, pentru întrebări suplimentare pe ceilalţi parlamentari.

Când Preşedintele Camerei decide asupra faptului că nu au fost formulate suficiente întrebări suplimentare, îl cheamă pe parlamentarul care a iniţiat întrebarea următoare înregistrată pe ordinea de zi. Acelaşi procedeu este continuat până la încheierea timpului destinat întrebărilor. Orice întrebare orală de pe ordinea de zi la care nu s-a răspuns primeşte un răspuns scris, care este tipărit într-un număr ulterior din Raportul Oficial al Parlamentului. Întrebările orale excluse de pe ordinea de zi respectivă nu primesc niciun răspuns.

Miniştrii sunt supuşi întrebărilor prin rotaţie, după cum este convenit de către majoritate şi opoziţie prin „canalele obişnuite”. Fiecărui mare departament al executivului îi este alocată o zi specială a săptămânii, împreună cu alte 3 sau 4 departamente. În situaţia în care, prin rotaţie, departamentul se află la începutul listei, ministrul său va fi întrebat primul şi este probabil ca acesta să fie întrebat în limita întregului timp disponibil. În săptămâna următoare, departamentul respectiv se va afla la finalul listei. În fiecare din săptămânile următoare, acesta va urca pe listă, astfel încât, în trei sau patru săptămâni, departamentul va ajunge iar pe prima poziţie a listei.

Întrebările adresate Primului ministru

Principala excepţie de la regulile prezentate anterior se referă la Primul ministru care răspunde la întrebări în fiecare miercuri la ora 15 până la încheierea timpului destinat întrebărilor. Astfel, Primul ministru va răspunde întrebărilor circa două ore pe lună, în comparaţie cu aproximativ o oră pentru fiecare dintre miniştrii şi funcţionarii executivului.

Procedura întrebărilor la care trebuie să răspundă Primul ministru are un caracter aparte, în sensul că la întrebarea iniţială adresată acestuia se pot adăuga întrebări suplimentare.

Liderului opoziţiei îi sunt permise trei sau patru întrebări suplimentare succesive, iar liderului celui de al doilea partid din opoziţie  două astfel de întrebări.

Cabinetul Primului ministru solicită rezultate de la minister asupra tuturor posibilelor întrebări suplimentare care pot apărea, iar, dacă acestea ating subiecte generale, Primul ministru poate face o declaraţie privind politica Guvernului sau poate prezenta o reacţie oficială.

Întrebări de actualitate

Aceste întrebări apar în situaţia în care o problemă trebuie ridicată imediat ministrului respectiv. Parlamentului i se cere o notificare în avans asupra întrebării, precum este necesar în cazul întrebării obişnuite, deoarece problema ridicată este de actualitate şi are caracter urgent. În schimb, întrebarea se notifică în particular ministrului respectiv. Pentru a formula o întrebare printr-o notificare privată, un parlamentar trebuie să solicite acest lucru Preşedintelui Camerei, înainte de ora 12 în ziua în care este dorit răspunsul. La aceste întrebări se răspunde fără întârziere, după timpul destinat întrebărilor obişnuite.

Întrebările cu răspuns scris

Parlamentul poate primi răspunsul scris la întrebarea formulată în termen de 7 zile de la formularea acesteia. Cu toate acestea, dacă doreşte un răspuns    într-o anumită zi, el poate indica acest lucru la prezentarea întrebării. Prioritatea întrebărilor la care se solicită un răspuns scris este cunoscută în prezent sub numele de „întrebări cu răspuns într-o zi indicată”.

Camera Lorzilor

       Controlul asupra activităţii Guvernului

Deşi Guvernul nu este obligat să prezinte anual rapoarte în faţa Camerei Lorzilor, multe dintre rapoartele sale sunt publicate şi depuse în ambele Camere. Lorzii şi membrii Camerei Comunelor  sunt liberi să pună Guvernului întrebări cu privire la conţinutul acestor rapoarte.

Similar Camerei Comunelor, Camera Lorzilor dispune de câteva comisii de anchetă, cu rolul de a investiga activităţile Guvernului. Aceste comisii fac recomandări Guvernului şi, de regulă, cer unui ministru ori funcţionarilor ministeriali competenţi să prezinte probe în materia cu pricina. Guvernul este obligat să răspundă acestor solicitări.

Cele mai importante comisii de anchetă ale Camerei Lorzilor sunt : Comisia pentru controlul documentelor Uniunii Europene; Comisia pentru ştiinţă şi tehnologie; Comisia pentru probleme economice şi Comisia pentru probleme constituţionale. Deşi Guvernul nu este obligat să pună în aplicare recomandările acestor comisii, el este nevoit să răspundă rapoartelor acestora, atât în scris, cât şi în cadrul dezbaterilor cu tema respectivă în cadrul Camerei.

Întrebările

Regulamentul de ordine interioară al Camerei Lorzilor distinge între întrebările care dau naştere la dezbateri şi cele care au drept scop obţinerea de informaţii, acestea din urmă fiind însoţite de câte un asterisc şi având prioritate pe ordinea de zi.

Întrebările la care se aşteaptă un răspuns scris se trec în ordinea de zi    într-un capitol special, iar răspunsurile pot fi date în orice zi a şedinţei, inclusiv în ziua în care ele au fost adresate, şi se publică în Raportul Oficial.

Întrebările cu asterisc se pot înscrie pe ordinea de zi a oricărei zi de şedinţă, cu excepţia celei de vineri. Aceste întrebări nu pot fi urmate de dezbatere şi nici de întrebări suplimentare.

Pentru întrebările de actualitate se aplică acelaşi reguli de la Camera Comunelor.

Întrebările urmate de dezbatere se pot înscrie pe ordinea de zi chiar în ziua depunerii lor, iar lorzii pot lua cuvântul o singură dată, cu excepţia situaţiei în care se impun explicaţii suplimetare şi numai cu acordul Camerei.

Cu privire la moţiunea de cenzură şi votul de încredere acordat Guvernului, la Camera Lorzilor aceste mecanisme nu au aplicabilitate. În plus, Camera Lorzilor nu dispune de nicio procedură formală pentru demiterea Primului ministru, a miniştrilor sau a înalţilor funcţionari ministeriali. Cu toate acestea, trebuie să se ţină seama că în sistemul judecătoresc britanic Camera Lorzilor are rol şi de instanţă supremă de recurs, funcţia judecătorească fiind complet separată de cea legislativă. Prin urmare, hotărârile acesteia sunt obligatorii pentru toate celelalte instanţe de judecată şi se pot adresa şi miniştrilor, aşa cum se pot adresa oricărui cetăţean.

În privinţa controlului exercitat asupra proiectului legii finanţelor publice, Camera Lorzilor respectă privilegiul exclusiv al Camerei Comunelor în această materie.

GERMANIA
Bundestag

Controlul asupra activităţii Guvernului
Guvernul federal se supune controlului efectuat de Bundestag; răspunderea este numai colectivă şi poate fi angajată prin intermediul rapoartelor anuale şi al votului asupra acestora.

Conform art. 67 din Constituţia federală, Bundestag-ul poate exprima un vot de neîncredere în Cancelar doar prin alegerea unui succesor cu majoritatea membrilor săi şi cerând Preşedintelui să îl demită pe Cancelar. Preşedintele se supune cererii şi numeşte persoana desemnată, aleasă. Între moţiune şi alegeri trebuie să treacă 48 de ore. Conform art. 68 din Constituţie, dacă votul de încredere nu este susţinut de majoritatea absolută a membrilor Bundestag-ului, Preşedintele, poate, la propunerea Cancelarului să dizolve Adunarea, în termen de 21 de zile.

Demiterea Cancelarului atrage după sine demiterea întregului Guvern.

În privinţa controlului asupra activităţii ministerelor, acesta se exercită în principal prin intermediul audierilor în cadrul comisilor de anchetă. Conform art 44 din Constituţia federală, Bundestag-ul are dreptul şi, la propunerea unei pătrimi din membrii săi, obligaţia să înfinţeze comisii de anchetă care să adune probele necesare în cadrul audierilor publice. Publicului îi poate fi refuzată participarea la aceste audieri. Instanţele şi autorităţile administrative sunt obligate să furnizeze asistenţă juridică şi administrativă. În plus, hotărârile comisiilor de anchetă nu sunt susceptibile de a fi revizuite pe cale judecătorească, însă instanţele sunt libere să evalueze şi să hotărască cu privire la faptele care au stat la baza investigaţiilor întreprinse de comisii.

Întrebările

Art 100 din Regulamentul Bundestag-ului stipuleză că „întrebările mari” adresate guvernului federal trebuie mai întâi adresate preşedintelui Bundestag-ului; ele trebuie să fie formulate de o manieră concisă şi precisă şi pot fi însoţite de o scurtă expunere de motive. Dacă expunerea de motive trimite la alte documente, art. 77, partea a 2-a se aplică mutatis mutandis.

Preşedintele Bundestag-ului comunică întrebarea mare Guvernului federal, invintându-l să îşi exprime disponibilitatea de a răspunde la întrebare, dacă şi când o va face. După primirea răspunsului Guvernului, întrebarea mare este înscrisă pe ordinea de zi. Dacă un grup sau 5% din membrii Bundestag-ului cer acest lucru, dezbaterea trebuie să aibă loc.

Dacă Guvernul federal refuză să răspundă la o întrebare mare sau nu o face în cele trei săptămâni care o succed, Bundestag-ul poate înscrie această întrebare pe ordinea de zi. Debaterea va avea loc dacă 5% din membrii Bundestag-ului cer acest lucru. Înaintea dezbaterilor, unul dintre autorii întrebării poate lua cuvântul în scopul obţinerii unei justificări orale suplimentare.

În situaţia în care întrebările mari sunt atât de numeroase încât periclitează desfăşurarea normală a lucrărilor, Bundestag-ul poate limita în timp dezbaterea la o anumită zi de şedinţă pe săptămână.

Guvernului federal i se pot cere informaţii asupra unor domenii determinate, prin intermediul întrebărilor mici, care trebuie să fie adresate Preşedintelui Bundestag-ului. Ele nu trebuie să conţină nicio remarcă tendenţionistă şi pot fi însoţite de o scurtă expunere de motive.

Preşedintele invită Guvernul federal să răspundă acestor întrebări în scris într-un termen de 14 zile; el poate cu acordul autorului întrebării, să prelungească acest termen.

Toţi membrii Bundestag-ului au dreptul de a adresa Guvernului întrebări individuale scurte, pentru un răspuns oral sau scris. Detaliile sunt reglementate prin directive.

Atât timp cât regulamentul nu prevede altfel, discuţiile explicative asupra unei probleme determinate de activitate şi de interes general se limiteză la scurte intervenţii de 5 minute şi sunt reglementate prin directive.

În timpul săptămânilor de şedinţă membrii Bundestag-ului pot adresa Guvernului federal în limita atribuţiilor lor, întrebări orale pe o temă de actualitate, care să aibă legătură, de preferinţă, cu ultima întrunire a Cabinetului. Detaliile sunt reglementate în directive.

Directivele aplicabile şedinţelor rezervate întrebărilor orale şi individuale scrise
1. În cursul fiecărei săptămâni de şedinţă sunt organizate şedinţe rezervate întrebărilor orale, a căror durată totală nu poate depăşi 180 min.

În timpul acestor şedinţe, fiecare membru al Bundestag-ului are dreptul de a adresa întrebări Guvernului federal, dar nu mai mult de două întrebări pentru răspunsurile orale;

 2. Sunt admise acele întrebări care au de-a face cu domenii în care Guvernul federal este direct sau indirect responsabil.

Întrebările privind probleme locale sunt transmise de Preşedintele Bundestag-ului Guvernului federal pentru un răspuns scris. Paragrafele 15 şi 16 de mai jos le sunt aplicabile.


3. Dacă întrebarea face obiectul unui răspuns oral, autorul acesteia are dreptul de a pune maximum două întrebări suplimentare.


4. Preşedintele Bundestag-ului este ţinut să admită şi alte întrebări suplimentare din partea altor membri ai Bundestag-ului, în măsura în care desfăşurarea normală a şedinţei destinate întrebărilor orale nu este compromisă.


5. Întrebările suplimentare care nu au legătură cu întrebarea principală sunt respinse de către Preşedinte. 


6. Întrebările trebuie să fie transmise Preşedintelui Bundestag-ului în patru exemplare.


7. Întrebările nu sunt reproduse  în documentul tipărit al şedinţelor rezervate întrebărilor orale, decât dacă sunt conforme cu paragraful 2, alineatul 1 de mai sus.


8. Întrebările orale trebuie depuse înaintea săptămânii de şedinţă, până vineri la ora 10 la Preşedintele Bundestag-ului şi vineri la ora 12 la Guvernul federal.


9. Preşedintele Bundetag-ului, poate, în mod excepţional să admită, pentru şedinţa rezervată întrebărilor orale, adresarea unor întrebări care prezintă interes public vădit urgent, cu condiţia ca acestea să fi fost depuse până la ora 12 a zilei precedente.


10. Preşedintele Bundestag-ului strigă numărul întrebării şi numele autorului.


Întrebările urgente sunt strigate la începutul şedinţei rezervate întrebărilor orale. Dacă au fost depuse şi alte întrebări pe aceeaşi temă, ele sunt strigate tot la începutul şedinţei. Întrebărilor nu li se va răspunde decât în prezenţa autorului lor. În absenţa acestuia, întrebarea nu va primi niciun răspuns scris, decât dacă autorul a anunţat Preşedintele, înaintea şedinţei rezervate întrebărilor orale, că aşteaptă un răspuns scris.


11. Dacă ministrul federal competent sau reprezentantul său nu este prezent, autorul poate cere ca întrebarea sa să fie strigată cu prioritate în următoarea şedinţă la care ministrul de resort sau reprezentantul său va participa; acest lucru nu îi va restrânge acestuia dreptul de a adresa întrebări.


12. Dacă, din lipsă de timp, unele întrebări nu au primit răspuns în timpul şedinţelor destinate întrebărilor orale, Guvernul federal va răspunde în scris, şi aceasta dacă autorul nu şi-a retras întrebarea înainte de încheierea ultimei şedinţe, în faţa preşedintelui de şedinţă. Răspunsurile scrise sunt trecute în anexa procesului verbal al şedinţei.


13. Membrii Bundestag-ului au dreptul de a adresa Guvernului maximum patru întrebări pe lună pentru întrebările scrise. În privinţa admisibilităţii acestor întrebări, paragraful 1, alineatul 3 şi paragraful 2, alineatul 1 de mai sus sunt aplicabile mutatis mutandis.


14. Guvernul federal răspunde întrebărilor în termen de o săptămână, socotită de la primirea acestora de către Cancelaria federală.


Răspunsurile primite în termen de o săptămână sunt publicate în săptămâna următoare, într-un document tipărit, în acelaşi timp cu întrebările.


15. Dacă răspunsul nu a parvenit Preşedintelui Bundestag-ului în termen de o săptămână, autorul poate cere ca întrebarea să fie strigată pentru un răspuns oral, în timpul primei şedinţe rezervate întrebărilor orale, în săptămâna care urmează expirării termenului.


Această cerere trebuie să fie adresată Preşedintelui Bundestag-ului cel târziu până în ora 12 a zilei precedente deschiderii şedinţei.

Dacă întrebarea primeşte un răspuns scris în acest răstimp, autorul poate doar să ceară explicaţii legate de întârzierea răspunsului.


16. Întrebările puse în virtutea  paragrafului 15 de mai sus sunt distincte de întrebările orale ale aceleiaşi săptămâni de şedinţă. Ele sunt strigate la începutul şedinţei rezervate întrebărilor orale. Paragraful 10, alineatul 2, fraza 2, este aplicabil.


În privinţa întrebărilor depuse  în virtutea paragrafului 15, doar  autorul acestora poate adresa întrebări suplimentare.


Directive aplicabile dezbaterii unui subiect de actualitate şi de interes general
1. Şedinţa rezervată întrebărilor de actualitate are loc atunci când:

a) Consiliul decanilor de vârstă a hotărât astfel;
b) Este cerută de către un grup sau de un număr de membri prezenţi, reprezentând 5% din membrii Bundestag-ului, cu referire la răspunsul Guvernului federal la o întrebare orală;
c) Este cerută de un grup sau de 5% din membrii Bundestag-ului, independent de orice întrebare depusă în vederea şedinţei rezervate întrebărilor orale.

      2. Dezbaterea în vederea punctului 1, litera b) trebuie să fie cerută şi trebuie să aibă loc imediat după încheierea şedinţei rezervate întrebărilor orale.

Conform punctului 1 c), cererea trebuie să fie prezentată Preşedintelui Bundestag-ului cel târziu la ora 12 a zilei precedente începerii şedinţei, indicându-se  şi tematica. Dacă ordinea de zi este deja distribuită, Preşedintele va face cunoscută această adăugire.

      3. În cursul unei zile de şedinţă a Bundestag-ului poate avea loc o singură dezbatere asupra unui subiect de actualitate.

       4. Dacă s-a convenit ca o dezbatere să aibă loc conform punctului 1.a), în aceeaşi zi nu mai poate avea loc nicio altă dezbatere asupra unui subiect de actualitate.

      5. Dezbaterea cerută independent de orice întrebare depusă pentru şedinţa destinată întrebărilor orale este raportată pentru ziua următoare de şedinţă. În acest caz, discuţia raportată are prioritate faţă de celelalte dezbateri.

La mijloacele de control enumerate mai sus se adaugă rapoartele anuale pe diferite teme, pe care Guvernul este obligat să le prezinte, precum şi posibilitatea membrilor Bundestag-ului de a face parte din diferite comisii ori organisme de  conducere ale serviciilor administrative.


Controlul bugetar


În cadrul procesului de pregătire a bugetului naţional, Guvernul nu este obligat să consulte Parlamentul, prezentarea proiectului de buget şi a planului bugetar fiind în exclusivitate de competenţa Guvernului. Cu toate acestea, Comisia pentru buget se implică în toate etapele elaborării şi verificării bugetului.


Bundestag-ul este acela care în final adoptă, respinge sau modifică proiectul legii finanţelor publice. Odată proiectul adoptat, Parlamentul dezbate şi decide în fiecare an doar asupra reducerilor sau creşterilor individuale de venituri sau cheltuieli.


Aşa cum am mai arătat, Comisia pentru buget are un rol important în procesul de redactare a proiectului de buget. Raportorii sunt răspunzători de domeniile bugetare atribuite pe toată durata mandatului parlamentar.


Statutul special de care se bucură Comisia pentru buget este susţinut şi de rolul subcomisiei de control al conturilor în verificarea gestiunii bugetului şi a finanţelor publice, în strânsă colaborare cu Oficiul Federal de Audit.


Curtea Federală de Conturi controlează conturile şi hotărăşte dacă finanţele publice au fost judicios şi eficient administrate.


Bundesrat


Şi dispoziţiile Regulamentului Bundesrat-ului cu privire la controlul parlamentar asupra activităţii Guvernului menţionează ca mijloace de control întrebările.


Prin urmare, toţi membrii Bundesrat-ului pot adresa Guvernului federal în ansamblu ori membrilor acestuia întrebări cu privire la chestiunile aflate pe ordinea de zi. Acestea din urmă trebuie prezentate în scris Preşedintelui Camerei cu cel puţin două săptămâni înaintea şedinţei. Preşedintele le trimite la rândul său Guvernului federal şi le înscrie pe ordinea e zi. Landul-autor al întrebării îşi poate justifica întrebarea oral, iar răspunsul Guvernului se va comunica tuturor landurilor.

Regulamentul Bundesrat-ului nu face însă la capitolul adresat întrebărilor distincţiile pe care le-am întâlnit în Regulamentul Bundestag-ului şi nici nu stipulează prea multe detalii legate de acestea.

ITALIA
Întrebările
Regulamentul Camerei Deputaţior stipulează că deputaţii pot adresa Guvernului întrebări, supunându-le înainte Preşedintelui Camerei. Întrebările trebuie să fie formulate în scris şi să pună probleme simple.

Întrebările se publică în registrul oficial al şedinţei în care sunt anunţate. În termen de două săptămâni de la data de la care ele au fost trimise Preşedintelui Camerei, întrebările se înscriu cu prioritate pe ordinea de zi a şedinţei pentru care s-a alocat timp întrebărilor.

Dacă ordinea de zi nu este în exclusivitate rezervată altor probleme, primele 40 de minute se alocă întrebărilor. Dacă autorul întrebării nu este prezent atunci când Guvernul este pregătit să răspundă, întrebarea se consideră a fi retrasă.

După ce Guvernul a răspuns fiecărei întrebări, autorul poate lua cuvântul în plenul Camerei pentru a declara dacă este satisfăcut de răspunsurile primite sau nu.

Deputaţii pot cere Preşedintelui Camerei ca răspunsurile la întrebări să fie date în cadrul comisiilor. În această situaţie, Preşedintele trimite întrebările respective la comisiile competente şi înştiinţează Guvernul cu privire la aceasta.

Întrebările şi răspunsurile se publică în Buletinul Comisiilor  Parlamentare.

În situaţia în care autorul întrebării declară că aşteaptă un răspuns în formă scrisă, Guvernul este obligat să îl prezinte în termen de 20 de zile. Răspunsul este apoi inclus în procesul verbal al şedinţei în care este anunţat plenul Camerei.

Dacă Guvernul consideră o anumită întrebare ca fiind urgentă, el poate răspunde imediat şi la începutul următoarei şedinţe. Aceste întrebări trebuie formulate de o manieră clară şi concisă, trebuie să se refere la probleme de interes general şi să aibă caracter urgent.

Fiecare deputat are la dispoziţie un minut pentru adresarea întrebării, iar fiecare ministru dispune de trei minute pentru a răspunde fiecărei întrebări.

Întrebările depuse pentru un răspuns imediat la comisie se soluţionează de două ori pe lună, de regulă în ziua de joi.

Interpelările

Interpelările se depun de către deputaţi la Preşedintele Camerei. Interpelările sunt întrebările adresate în scris, cu privire la temeiurile şi intenţiile care au stat la baza conduitei Guvernului în legătură cu anumite aspecte ale politicii proprii.

Interpelările se publică în registrul oficial al şedinţei în care au fost anunţate. În termen de două săptămâni de la data de la care au fost depuse Preşedintelui Camerei, interpelările se înscriu pe ordinea de zi a şedinţei programate pentru următoarea zi de luni.

Întrebările şi interpelările cu subiect comun pot fi grupate şi soluţionate în acelaşi timp. Dezbaterea moţiunilor are loc cu prioritate faţă de interpelări, autorii acestora din urmă putând lua cuvântul în plen imediat după promotorii moţiunilor.

Comisiile de anchetă

Conform Regulamentului Camerei, propunerile pentru înfinţarea comisiilor sunt supuse aceloraşi proceduri ca şi proiectele de legi. În situaţia în care se decide iniţierea unei anchete, comisia respectivă va fi astfel alcătuită încât să reflecteze configuraţia proporţională a grupurilor parlamentare.

Rolul de informare al comisiilor

Comisiile depun în plenul Camerei rapoarte şi propuneri cu privire la subiectele aflate în sfera lor de competenţă, care au fost considerate ca oportune ori care au fost cerute de Adunare. În acest scop şi la cererea unui reprezentant al unui grup parlamentar, comisiile vor cere de la ministerele de resort informaţiile şi documentele necesare. Cu acordul Preşedintelui Camerei, comisiile pot cere totodată miniştrilor în cauză să delege  funcţionari din administraţia publică şi entităţile publice, inclusiv din acelea cu statut autonom.

Moţiunea de încredere

Moţiunile de încredere trebuie să conţină temeiurile care au stat la baza lor şi se votează prin apel nominal. Moţiunile de neîncredere trebuie semnate de cel puţin o zecime din membrii Camerei şi nu se pot dezbate decât după trei zile de la depunerea lor. Şi acestea din urmă se votează prin apel nominal.

Dacă Guvernul propune acordarea unui vot de încredere cu ocazia aprobării ori respingerii unor amendamente la unele articole ale unor proiecte de lege, ordinea luărilor de cuvânt şi sistemul de vot stipulate în Regulament nu se modifică.

Votul de încredere nu poate fi exprimat în legătură cu:  propunerile pentru anchetele parlamentare, ridicarea imunităţii, verificarea scrisorilor de acreditare, numirile, referinţele personale, măsurile disciplinare şi, în general, orice chestiuni legate de funcţionarea internă a Camerei ori de subiecte pentru care Regulamentul prevede votul prin ridicarea mâinii sau votul secret.

Controlul bugetar

Regulamentul Camerei distinge între documentul Guvernului de planificare economică şi financiară şi proiectul legii finanţelor publice, respectiv proiectul legii pentru aprobarea bugetului anual şi multianual de stat.

Comisia pentru buget examinează documentul de planificare economică şi bugetară emis de Guvern, audiind în acelaşi timp şi opiniile celorlalte comisii permanente şi a Comisiei pentru probleme regionale, în termenul stabilit de Preşedintele Camerei.

Camera deliberează cu privire la documentul de planificare economică printr-o hotărâre care poate să cuprindă amendamente ori adăugiri la documentul iniţial. Aprobarea unei hotărâri le va descalifica pe celelalte. Documentul se va înscrie pe ordinea de zi  a Camerei în cel mult 30 de zile de la data trimiterii către comisii.

Dezbaterile cu privire la proiectul legii finanţelor publice şi la proiectul de lege pentru aprobarea bugetului anual şi multianual de stat, precum şi la orice alt document referitor la politica economică naţională şi managementul fondurilor publice, care are legătură cu depunerea proiectelor de lege menţionate, vor avea loc într-o sesiune parlamentară specială. Această sesiune durează 45 de zile de la data distribuirii textelor proiectelor de lege, atunci când sunt depuse de Guvern la Cameră. Când acestea sunt depuse la Senat, sesiunea va dura 35 de zile, de la data distribuirii textelor tuturor amendamentelor făcute de Senat.

Proiectul de lege al Guvernului cu privire la aprobarea conturilor generale ale statului va fi dezbătut împreună cu proiectul de aprobare a revizuirii creditelor bugetare pentru anul în curs.

SPANIA
În cadrul sistemului parlamentar spaniol, Guvernul face obiectul controlului din partea Parlamentului. Intervenţia Congresului este decisivă pentru formarea Guvernului şi poate, de asemenea, să provoace demisia acestuia prin diferite mijloace.

Congresul deputaţilor

Secţiunile 151-153 din Regulamentul Congresului reglementează procedura de control asupra actelor Guvernului care au putere de lege.

Dezbaterea şi votul cu privire la ratificarea ori anularea unui decret-lege regal vor avea loc în plenul Camerei ori în cadrul Delegaţiei Permanente în termen de 30 de zile de la data promulgării, conform art. 86.2 din Constituţie. Cu toate acestea, decretele-legi pot fi incluse pe ordinea de zi pentru dezbatere şi vot, imediat după ce au fost tipărite în Gazeta Oficială.

Unul din membrii Guvernului va prezenta explicaţii în faţa Camerei cu privire la motivele care au determinat promulgarea actului respectiv, iar dezbaterea se va desfăşura în conformitate cu regulile care se aplică dezbaterilor asupra unui text întreg. După încheierea dezbaterilor se trece la vot: voturile afirmative vor fi considerate în favoarea ratificării, iar cele negative în favoarea anulării actului. Cu privire la ratificarea unui decret-lege regal, preşedintele Camerei va întreba grupurile parlamentare dacă vreunul dintre acestea doreşte ca actul în cauză să fie tratat asemănător unui proiect de lege. În situaţia unui răspuns afirmativ, solicitarea va fi supusă aprobării întregului Congres. Dacă acestea din urmă se pronunţă în favoare, se va declanşa procedura de urgenţă aplicată proiectelor de lege şi nu se vor admite amendamentele care duc la revizuirea întregului text.

Hotărârea de ratificare ori de anulare a decretelor-lege regale se va publica în Gazeta Oficială.

Răspunderea politică a Guvernului

Regulamentul Congresului prevede că Primul ministru, după deliberarea în cadrul Cabinetului, îşi poate asuma răspunderea pentru programul politic ori pentru declaraţia de politică generală.

Asumarea răspunderii se face printr-o declaraţie scrisă adresată Biroului Congresului, însoţită de aprobarea Cabinetului. Dacă declaraţia este acceptată se va stabili o şedinţă plenară. Dezbaterile se vor derula în conformitate cu regulile stabilite pentru dezbaterea învestiturii. La încheierea acestora, moţiunea de încredere va fi supusă votului la momentul stabilit de Preşedintele Camerei. Încrederea se consideră să fi fost acordată dacă moţiunea este votată cu majoritatea simplă a deputaţilor. Indiferent de rezultatul votului, Preşedintele Camerei este obligat să înştiinţeze Regele şi Primul ministru cu privire la acesta.

Moţiunea de cenzură

Congresul poate cere Guvernului, prin adoptarea unei moţiuni de cenzură, să îşi asume răspunderea politică. Moţiunea trebuie anunţată de cel puţin o zecime din membrii Camerei, printr-o declaraţie adresată biroului, care să cuprindă motivarea acesteia, precum şi numele unui candidat pentru funcţia de Prim ministru. În termen de două zile de la data depunerii moţiunii de cenzură, se pot depune moţiuni alternative, supuse însă aceloraşi cerinţe.

Reprezentanţii fiecărui grup parlamentar au dreptul să vorbească la tribună timp de cel mult 30 de minute. De asemenea, toţi vorbitorii au drept la replică şi la rectificare timp de 10 minute.

În situaţia în care au fost depuse mai multe moţiuni de cenzură, Preşedintele Congresului poate dispune discutarea acestora în cadrul unei dezbateri comune, însă votul asupra lor se va exprima separat.

Moţiunile de cenzură se adoptă cu votul majorităţii tuturor membrilor Congresului. Dacă o moţiune de cenzură este admisă, atunci restul moţiunilor depuse nu se mai votează.

În situaţia în care o moţiune de cenzură este admisă, Preşedintele Camerei va informa imediat Regele şi Primul ministru.

Semnatarii  unei moţiuni de cenzură respinse nu pot semna o altă astfel de moţiune în cadrul aceleiaşi sesiuni.

Întrebările şi interpelările
Conform secţiunii 180 din Regulamentul Congresului, membrii Camerei şi grupurile parlamentare pot interpela Cabinetul şi pe fiecare dintre membrii acestuia.

Interpelările se înscriu pe ordinea de zi a şedinţei plenare în termen de 15 zile de la data publicării lor. Ordinea de zi nu poate conţine mai mult de o interpelare din partea aceluiaşi grup parlamentar.

Interpelările se dezbat în cadrul şedinţei plenare, discursurile iniţiale neputând depăşi 10 minute, iar răspunsurile 5. De asemenea, fiecare grup parlamentar are la dispoziţie cinci minute pentru a-şi exprima punctul de vedere.

Cu privire la  întrebări, Regulamentul Congresului stipulează în secţiunea 185 că membrii Camerei pot adresa întrebări Cabinetului şi oricăruia dintre membrii acestuia. Întrebările se adresează în scris Biroului Congresului.

Se presupune că autorul întrebării aşteaptă un răspuns în formă scrisă, dacă acesta nu dispune altfel, iar dacă se cere un răspuns oral, atunci acesta va fi dat în comisia de resort.


Întrebările se înscriu pe ordinea de zi, acordându-se prioritate întrebărilor acelor membri care nu au formulat întrebări în plenul Camerei, în cadrul aceleiaşi sesiuni.


După adresarea întrebării, Guvernul este invitat să răspundă; autorul întrebării poate replica sau poate adresa o altă întrebare. Timpul alocat pentru fiecare intervenţie nu poate depăşi 5 minute.


Răspunsurile scrise trebuie date în termen de 20 de zile de la data publicării lor, termen care se poate prelungi cu încă 20 de zile, la cererea motivată a Guvernului şi pe baza unei hotărâri a Biroului.


Comunicările, programele, planurile şi alte rapoarte ale Guvernului

În situaţia în care Guvernul supune Congresului pentru dezbatere o comunicare, dezbaterea poate avea loc în plen sau în comisia de resort şi va fi deschisă de un membru al Guvernului, după care poate lua cuvântul câte un reprezentant din fiecare grup parlamentar, timp de maximum 15 minute.


După încheierea dezbaterilor se va aloca grupurilor parlamentare un timp de 30 de minute pentru a prezenta Biroului proiectele de hotărâre. Propunerile admise de Birou pot fi susţinute timp de cel mult 5 minute. Congresul poate aloca acelaşi interval de timp şi opoziţiei pentru a-şi argumenta poziţia.

Controlul bugetar
Redactarea proiectului de buget cade în sarcina exclusivă a Guvernului. Guvernul prezintă proiectul de buget Congresului, cu cel puţin 3 luni înaintea expirării bugetului din anul precedent. Conform dispoziţiilor constituţionale, Parlamentul este cel care controlează, modifică şi adoptă bugetul de stat. Bugetul se redactează anual şi include totalul cheltuielilor şi încasărilor sectorului public. O dată ce bugetul a fost adoptat, Guvernul poate doar să iniţieze proiecte de lege prin care să ceară creşterea cuantumului cheltuielilor publice ori reducerea încasărilor pentru acelaşi an fiscal.

PORTUGALIA
Dezbaterea asupra programului politic al Guvernului

Preşedintele Adunării Republicii stabileşte de comun acord cu Primul ministru şedinţa în care va fi prezentat programul politic al Guvernului, conform art. 92 din Constituţie. În situaţia în care Adunarea nu se află în sesiune, Preşedintele acesteia o va convoca. Dezbaterile nu vor dura mai mult de 3 zile consecutive.

Guvernul prezintă Adunării Republicii programul politic pentru dezbatere, prin intermediul unei declaraţii a Primului ministru. După încheierea declaraţiei urmează o perioadă de timp în care membrii grupurilor parlamentare pot adresa cereri care au fost soluţionate sau, pe baza unei moţiuni depuse de oricare dintre membrii Parlamentului, în  termen de 48 de ore de la distribuirea textului programului politic.

Moţiunile de respingere sau de încredere pot fi retrase oricând înainte ca ele să fie supuse la vot. Respingerea programului politic al Guvernului are loc cu votul majorităţii absolute a tuturor membrilor aflaţi în deplin exerciţiu al funcţiei.
Conform art. 194 din Constituţie, un sfert din membrii Parlamentului în deplin exerciţiu sau oricare dintre grupurile parlamentare pot depune moţiuni de neîncredere în Guvern, cu privire la punerea în aplicare a propriului program politic sau la orice altă problemă importantă de interes naţional.

Dacă moţiunea de neîncredere este adoptată, preşedintele Adunării este obligat să înştiinţeze preşedintele Republicii în legătură cu aceasta, conform     art. 195 din Constituţie, şi trimite moţiunea spre publicare în Diario da Republica.

Întrebările

Primul ministru va participa în plenul Camerei la şedinţele destinate întrebărilor în prima săptămână a fiecărei luni.

Dezbaterile sunt deschise prin discursul iniţial al Primului ministru, care nu durează mai mult de 12 minute, urmat de trei runde de întrebări.
Timpul alocat este de 3 minute pentru fiecare întrebare, cu excepţia primei întrebări puse de fiecare grup parlamentar, care poate dura până la cinci minute.

Guvernul va răspunde la întrebări tot timp de cel mult 3 minute. Apoi, orice alt membru poate cere imediat explicaţii suplimentare legate de răspunsul guvernului.


Referitor la dezbaterile asupra problemelor de importanţă naţională, Adunarea Republicii hotărăşte în termen de 10 zile dacă acestea sunt oportune sau nu. Ulterior răspunsurilor la aceste întrebări are loc o dezbatere, care va fi încheiată de Guvern.
Comisiile de anchetă

Orice propunere sau cerere de deschidere a unei anchete trebuie să cuprindă temeiurile pentru aceasta şi să delimiteze sfera sa de întindere.

În cadrul dezbaterilor vor lua cuvântul unul dintre semnatarii moţiunii sau ai propunerii, Primul ministru sau alt membru al Guvernului şi un reprezentant din fiecare grup parlamentar.

Dacă Adunarea hotărăşte să deschidă o anchetă, se va crea o comisie ad hoc, iar plenul Camerei va stabili ziua în care aceasta îşi va prezenta raportul. Comisiile de anchetă se bucură de toate atribuţiile de investigare ale autorităţilor judecătoreşti, precum şi de alte atribuţii şi drepturi stabilite prin lege.

Controlul bugetar

Proiectul de lege al Guvernului cu privire la planurile naţionale şi acela referitor la bugetul de stat se vor prezenta plenului Adunării Republicii în termenul stabilit de lege.

Dezbaterile cu privire la planurile financiare naţionale şi bugetul de stat sunt deschise şi încheiate de către Guvern şi nu pot depăşi termenul de 10 zile.

Pe lângă planurile financiare naţionale şi proiectul bugetului de stat, Guvernul are obligaţia de a prezenta Parlamentului conturile generale ale statului şi rapoartele cu privire la execuţia planurilor, conform art. 91 şi, repectiv, art. 162e din Constituţie, până la 31 decembrie a anului următor celui la care se referă. Conturile generale ale statului se prezintă Adunării Republicii o dată cu raportul Curţii de Conturi şi orice alt document necesar pentru analizarea acestora.

Atât conturile generale ale statului, cât şi rapoartele cu privire la execuţia planurilor  financiare sunt trimise comisiilor competente care vor elabora propriile opinii asupra acestora. Dezbaterile finale au loc în plenul Adunării, în termen de 30 de zile de la data primirii de către Preşedinte a raportului final al comisiei competente.

BELGIA
Camera Reprezentanţilor

Răspunderea Guvernului în faţa Parlamentului
Guvernul este responsabil în mod colectiv în faţa Camerei Reprezentanţilor
.  
Modalităţi de control
Parlamentarii pot adresa miniştrilor întrebări orale sau scrise. Spre deosebire de întrebările orale, moţiunile pot fi depuse în urma unei interpelări.  Se realizează o succesiune de întrebări scurte şi răspunsuri precise. Regulamentul Camerei Reprezentanţilor permite dezbaterea evenimentelor curente  care au loc după sesiunea de întrebări atunci când aceeaşi temă de dezbatere constituie obiectul mai multor întrebări. Regulamentul Senatului nu prevede metoda dezbaterilor asupra evenimentelor curente. În practică, însă, astfel de dezbateri, uneori, regrupează mai multe cereri pentru o explicaţie (interpelări) pe aceeaşi temă. Senatul organizează în mod regulat ample dezbateri publice, precum şi zile de studiu. 
Parlamentul primeşte un număr mare de rapoarte tematice sau descrieri şi conturile din activităţile de servicii sau de la organisme publice sau semipublice. Aceste documente sunt transmise în mod voluntar sau în îndeplinirea unei obligaţii legale.

Măsuri

          Cu ocazia formării Guvernului, Primul ministru emite o declaraţie guvernamentală Parlamentului şi stabileşte propunerile  legislative ale Guvernului. Această declaraţie este supusă unei dezbateri publice, care se încheie cu un vot de încredere din partea Camerei Deputaţilor. Audierile organizate de către comisii în timpul examinării unui proiect de lege fac posibil ca membrii să fie informaţi în timp ce se audiază Guvernul. 
Moţiuni de cenzură şi voturi de neîncredere 
 Constituţia nu prevede niciun motiv special pentru cenzură. Moţiunile pot fi depuse în urma unei anchete,  declaraţii sau  dezbateri. Există moţiuni motivate, care conţin recomandări către Guvern, fără a exprima încrederea în acesta; sunt moţiuni simple, de la care Adunarea se mută la următorul punct pe ordinea de zi, precum şi moţiuni de cenzură a căror adoptare obligă Guvernul să demisioneze. 
Articolul 96 din Constituţie stabileşte sistemul votului constructiv de neîncredere: Guvernul îşi prezintă demisia în faţa monarhului în cazul în care Camera Deputaţilor adoptă o moţiune de cenzură cu o majoritate absolută a membrilor săi, oferind monarhului nominalizarea succesorului pentru funcţia de Prim ministru.
Atunci când o moţiune de cenzură adoptată de Camera Deputaţilor conţine propunerea succesorului pentru funcţia de Prim ministru, guvernul federal trebuie să demisioneze şi monarhul trebuie sa numească succesorul propus pentru funcţia de Prim ministru. În cazul în care Camera Deputaţilor adoptă o moţiune de cenzură, fără a propune un succesor, monarhul poate dizolva Camera Deputaţilor în acelaşi timp cu depunerea moţiunii de cenzură (articolul 46 din Constituţie). Din oficiu, Primul ministru aflat în exerciţiu rămâne în funcţie. Este obişnuit pentru Camera Deputaţilor să adopte o moţiune de neîncredere non-constructivă, ce obligă un anumit ministru să demisioneze. 
Demisia şi/sau punerea sub acuzare a Guvernului şi altor demnitari publici   
Monarhul este inviolabil (articolul 88 din Constituţie), dar miniştrii pot fi judecaţi de Curtea de Apel. Miniştrii sunt judecaţi exclusiv de către Curtea de Apel pentru încălcările comise de aceştia atât în exerciţiul funcţiunii, cât şi în afara acesteia.
Deciziile Curţii de Apel pot fi atacate cu apel în faţa Curţii de Casaţie, secţiile unite, care nu sunt informate cu detalii despre caz. Conform regulilor privind procedura, toate citaţiile directe în faţa Curţii de Apel şi (cu excepţia cazurilor care nu necesită niciun detaliu suplimentar), orice arest necesită autorizarea Camerei Deputaţilor. Fără a comenta cu privire la detaliile de caz, Camera stabileşte dacă cererea este importantă. Se poate nega autorizaţia  în cazul în care se dovedeşte că această acţiune publică este în mod evident întemeiată pe motive politice sau că informaţiile furnizate sunt arbitrare sau nesemnificative (articolul 103 din Constituţie). 
Au fost două cazuri de inculpare în unsprezece ani (1990-2000): procesele « Agusta » şi « Inusop ».
Controlul acţiunilor administraţiei Guvernului
Conform propriilor proceduri, Camerele legislative sunt obligate să supravegheze acţiunea ministerială atât în dimensiunile sale politice,  cât şi  administrative. Supravegherea acţiunii administrative, prin intermediul instituţiilor parlamentare este redată în mass-media, prin intermediul ministrului de resort. Parlamentarii nu au un drept special de a consulta documentele administrative sau dreptul de a vizita serviciile administrative. În cazul în care doreşte să obţină informaţii despre un dosar administrativ, Parlamentul trebuie să recurgă la dreptul său de interpelare.
Mijloacele şi modalităţile de control
Comisiile parlamentare organizează frecvent audieri în cadrul cărora miniştrii sunt audiaţi în direct. Un ministru trebuie să dea întotdeauna consimţământul pentru ca un demnitar public să fie audiat. 
În plus, cele două Camere au dreptul să efectueze  anchete (articolul 56 din Constituţie). Când audierile sunt organizate în cadrul unei anchete parlamentare, autoritatea comisiei este pusă în aplicare. Miniştrii invitaţi în calitate de martori sunt sub jurământ şi au aceleaşi obligaţii ca în faţa unui judecător. Uneori, cu consimţământul lor, comisiile pot vizita departamente guvernamentale. În plus, diferite norme acordă parlamentarilor permisiunea de a vizita unele locuri în anumite condiţii: baze militare, închisori şi centre de primire pentru refugiaţi.

Parlamentarii pot adresa miniştrilor întrebări orale şi scrise. În ambele cazuri, ei comunică textul întrebării lor Preşedintelui Adunării care judecă admisibilitatea lor. Întrebările scrise sunt transmise ministrului de resort care trebuie să răspundă în termen de 20 de zile. Întrebările şi răspunsurile miniştrilor sunt inserate în buletinele săptămânale de întrebări şi răspunsuri. Întrebările orale sunt adresate şi răspunsul se dă  în cadrul Consiliului. Întrebările scrise rămase fără răspuns sunt menţionate în buletin. 
Întrebările sunt împărţite proporţional între diferite grupuri politice şi discursul fiecărui parlamentar şi ministru este limitat.  Parlamentul nu intervine în numirea funcţionarilor de rang înalt, competenţă atribuită monarhului (articolul 107 din Constituţie).  Parlamentul primeşte un număr mare de descrieri sau rapoarte tematice şi conturile activităţilor pe departamente guvernamentale sau organisme semipublice.  
Camera Deputaţilor desemnează Avocatul Poporului pentru o perioadă de şase ani, după care poate fi reales. Avocatul Poporului investighează petiţiile referitoare la modul de funcţionare a departamentelor guvernamentale şi la cererea Camerei Deputaţilor efectuează toate investigaţiile cu privire la modul de funcţionare a departamentelor guvernamentale. 
Controlul bugetar
Controlul bugetar îi este atribuit Camerei Deputaţilor, Senatul fiind limitat la adoptarea propriului buget. Camera Deputaţilor nu mai este consultată cu privire la timpul de pregătire a bugetului naţional. 
Comisia pentru Buget şi Finanţe examinează cheltuielile bugetare, prezintă căile şi mijloacele bugetare, şi numeşte un raportor. Acesta analizează rapoartele miniştrilor de buget finanţe. Are loc o dezbatere asupra politicii generale guvernamentale.
Bugetul de apărare
Parlamentul exercită controlul asupra tuturor fondurilor publice. Cheltuielile generale ale bugetului sunt trimise la Camera Deputaţilor cel mai târziu la 31 octombrie. Acesta trebuie să fie votat până la 31 decembrie cel târziu, astfel încât să poată intra în vigoare la data de 1 ianuarie a anului bugetar următor.
Ambele Camere au autonomie financiară, iar fiecare din ele are propriul său buget (Art.174.1 din Constituţie).
Controlul implementării bugetului şi al cheltuielilor guvernamentale
În cursul lunii mai, care urmează după sfârşitul anului fiscal, Curtea de Conturi transmite la Cameră o estimare a rezultatelor execuţiei bugetare.

Organul care verifică conturile publice este Curtea de Conturi, ai cărei membri sunt numiţi de Camera Deputaţilor. Transmiterea către Parlament a  observaţiilor făcute de Curtea de Conturi în îndeplinirea misiunilor sale de control are loc în mod tradiţional prin intermediul "Caietelor de observaţii" anuale, publicate sub formă de documente parlamentare.
Controlul politicii externe
Parlamentul nu are puterea de iniţiativă în acest domeniu, ci rolul său este restrâns în principal la exercitarea unui control asupra executivului, în special prin intermediul Comisiei pentru Afaceri Externe. 
Instrumentele de control politic sunt întrebările scrise şi orale, interpelările şi anchetele parlamentare, audierile şi dezbaterile publice. Componenţa comisiilor reflectă numărul de locuri al fiecărui partid reprezentat în Parlament: 15 membri în Senat şi 17 la Camera Deputaţilor. 
Toate tratatele intră în vigoare numai după primirea aprobării din partea Camerelor (articolul 167 din Constituţie). Tratatele  trebuie aprobate fără întârziere şi aprobările sunt necesare pentru ca tratatele să fie acceptate în conformitate cu legislaţia naţională.

Controlul politicii naţionale de apărare
Controlul Parlamentului este similar cu aceleaşi proceduri din alte domenii ale acţiunii Guvernului. Instrumentele controlului politic sunt formate din întrebări scrise si orale, interpelări, anchete parlamentare, audieri şi  dezbateri ample. Compoziţia Comisiilor reflectă numărul de locuri al fiecărui partid în Parlament: 15 membri în Senat şi 17 la Camera Deputaţilor.
BULGARIA

       Adunarea Naţională
Răspunderea Guvernului în faţa Parlamentului
 Primul ministru conduce, coordonează şi este responsabil pentru politica generală a Guvernului (articolul 108, alineatul 2 din Constituţie). 
Controlul Guvernului de către Parlament este realizat prin întrebări adresate miniştrilor. 
Răspunderea Guvernului în faţa Parlamentui este antrenată prin rapoartele anuale ale Guvernului prezentate Parlamentului şi voturile asupra acestora.
Toate acestea au loc în procesul legislativ
.
 Moţiuni de cenzură şi voturile de neîncredere 

Moţiunea de cenzură poate fi depusă în caz de respingere de către Adunarea Naţională a unei măsuri luate de către Guvern. 
O moţiune de neîncredere în Consiliul de Miniştri trebuie să fie depusă de o cincime sau mai mult dintre membrii Adunării Naţionale (articolul 89, alineatul 1 din Constituţie). Pentru a trece, moţiunea trebuie votată de  mai mult de jumătate din numărul tuturor membrilor Adunării Naţionale. 
În cazul în care Adunarea Naţională adoptă un vot de neîncredere în Primul ministru sau Consiliul de Miniştri, Primul ministru prezintă demisia Guvernului său (articolul 89, alineatul 2 din Constituţie). Nicio nouă moţiune de cenzură nu poate fi depusă mai devreme de 6 luni dacă Adunarea Naţională respinge votul de neîncredere în Consiliul de Miniştri. În perioada 1991-2001, 14 voturi de neîncredere au fost depuse, toate acestea de către partidele de opoziţie şi nu a trecut niciunul.
Demiterea şi/sau punerea sub acuzare a Guvernului şi altor demnitari publici 

Preşedintele şi Vicepreşedintele nu sunt traşi la răspundere pentru acţiunile săvârşite în exercitarea atribuţiilor lor, cu excepţia înaltei trădări sau  încălcării Constituţiei (articolul 103 din Constituţie). 
Procedura punerii sub acuzare necesită o moţiune depusă de nu mai puţin de o pătrime din toţi membrii Adunării Naţionale şi trece dacă este votată de mai mult de două treimi din membrii săi. O punere sub acuzare împotriva Preşedintelui sau Vicepreşedintelui se judecă de către Curtea Constituţională în termen de o lună de la depunerea acuzaţiei aduse. 
În cazul în care Curtea Constituţională condamnă Preşedintele sau Vicepreşedintele pentru înaltă trădare sau pentru încălcarea Constituţiei, prerogativele Preşedintelui sau Vicepreşedintelui sunt suspendate. Nimeni nu poate înlocui Preşedintele sau Vicepreşedintele aflat în detenţie, nici iniţia procedura penală împotriva lor.

  Controlul acţiunilor administraţiei Guvernului
Primul ministru conduce, coordonează şi este responsabil pentru politica de ansamblu a Guvernului, inclusiv pentru administraţie (Articolul  108 alineat 2 din Constituţie).
Mijloacele şi modalităţile de supraveghere
Parlamentul exercită controlul asupra acţiunilor administraţiei guvernamentale prin organizarea de audieri în comisii şi prin comisiile de anchetă.
Parlamentarii pot adresa Primului ministru sau oricăruia dintre Viceprim-miniştrii sau miniştrii săi întrebări tematice de interes public, care intră în competenţa lor (art. 77 - 80 din Regulamentul Adunării Naţionale). Întrebările  adresate Primului ministru privesc politicile generale ale Guvernului. Aceste întrebări trebuie adresate în scris prin intermediul Preşedintelui Adunării Naţionale cu 48 de ore înaintea şedinţei la care Primul ministru este chemat să răspundă. Întrebările trebuie să fie precis şi clar formulate, să excludă invective personale şi să fie semnate de către cel care pune întrebarea. Răspunsurile pot fi orale sau scrise. Răspunsurile sunt date în scris, numai în cazul în care un membru al Adunării Naţionale a dorit în mod expres acest lucru. Răspunsurile scrise sunt prezentate în termen de şapte zile.
Preşedintele Adunării Naţionale notifică imediat Consiliul de Miniştri, Viceprim-ministrul sau miniştrii respectivi dacă există întrebări şi în legătură cu data şi ora şedinţei la care trebuie acordat răspunsul. Primul ministru, Viceprim- ministrul sau ministrul de resort pot cere amânarea răspunsului, dar nu mai mult de şapte zile. Dacă parlamentarul care a adresat întrebarea nu este prezent la şedinţă, răspunsul se amână. Dacă se primeşte un răspuns scris, Preşedintele anunţă aceasta la următoarea şedinţă a Adunării Naţionale următoare primirii acestuia şi trimite o copie a răspunsului membrului care a adresat întrebarea. Întrebările tematice pentru răspunsuri scrise precum şi răspunsurile adresate în scris sunt ataşate înregistrării şedinţei. Membrii Parlamentului îşi pot retrage întrebările scrise înaintea şedinţei.

Niciun parlamentar nu poate adresa mai mult de două întrebări într-o şedinţă. Prezentarea oricărei întrebari este limitată la trei minute. Răspunsul dat este limitat la cinci minute. Membrul care pune întrebarea are dreptul la răspuns în termen de până la două minute, şi Prim-ministrul, Viceprim-ministrul sau ministrul are dreptul de a răspunde în termen de două minute. Adunarea Naţională audiază întrebări, anchete, precum şi răspunsurile la acestea în ultimele trei ore din fiecare şedinţă de vineri, cu excepţia cazului când hotărăşte altfel. Primul ministru este primul care răspunde, urmat de Viceprim-miniştri sau miniştri, şi Viceprim-miniştrii sau miniştrii răspund prin rotaţie. La propunerea a cel puţin o cincime din totalul membrilor Adunării Naţionale, o anchetă este supusă dezbaterii şi se votează o hotărâre specifică. Astfel de propuneri de dezbatere sunt formulate în scris, înaintea Preşedintelui după răspunsul la ancheta în cauză.
 Rolul Avocatului Poporului
Ombudsman-ul este ales de către Adunarea Naţională pentru un mandat de cinci ani şi poate fi reales în aceeaşi funcţie o singură dată. El / ea este asistat în îndatoririle sale de către un adjunct al Avocatului Poporului. 
Avocatul Poporului intervine atunci când drepturile şi libertăţile cetăţenilor au fost încălcate prin acţiuni sau omisiuni ale autorităţilor de stat şi locale şi ale administraţiilor acestora, precum şi ale persoanelor încadrate pentru a presta servicii publice. Autorităţile de stat şi locale şi administraţiile lor, persoanele juridice şi cetăţenii sunt obligate să ofere informaţii oficiale Avocatului Poporului şi să-i acorde asistenţă pentru rezolvarea petiţiilor adresate acestuia.
 Controlul bugetar
Consiliul de Miniştri prezintă proiectul bugetului de stat înaintea Adunării Naţionale, cu două luni înainte de începerea anului bugetar. Adunarea Naţională trebuie să adopte bugetul la începutul noului an bugetar. 
Dacă Parlamentul nu adoptă bugetul până la începutul noului an bugetar, veniturile la buget sunt colectate conform legii aflate în vigoare, iar angajamentele privind cheltuielile nu trebuie să fie mai mari decât cheltuielile alocate pentru aceeaşi perioadă din anul anterior. Aceste prevederi nu se pot aplica mai mult de trei luni. Dacă bugetul de stat nu este adoptat în această perioadă, Adunarea Naţională alocă o perioadă suplimentară pentru colectarea veniturilor şi în ce priveşte cheltuielile sale.

Parlamentul exercită controlul asupra tuturor fondurilor publice.
Bugetul Adunării Naţionale face parte din bugetul de stat.
Controlul implementării bugetului şi a cheltuielilor guvernamentale
Evaluarea cheltuielilor Guvernului
Parlamentul adoptă o hotărâre asupra raportului privind implementarea bugetului de stat anual.
Modalităţi de control

Curtea de Conturi este înfiinţată de Parlament conform Constituţiei (articolul 91), cu scopul de a controla implementarea bugetului. 
Curtea de Conturi prezintă rapoarte anuale în faţa Parlamentului.
Controlul politicii externe
Parlamentul exercită controlul asupra politicii externe prin intermediul Comisiilor de Afaceri externe. 
De asemenea, Parlamentul exercită controlul asupra politicii externe prin intermediul vizitelor bilaterale şi conferinţelor interparlamentare, precum şi prin organizarea de dezbateri în plen pe teme de politică externă.
Parlamentarii pot participa la reuniuni interguvernamentale, la cererea Guvernului. 
Adunarea Naţională aprobă sau denunţă prin lege toate instrumentele internaţionale care (i) sunt de natură politică sau militară, (ii) se referă la participarea Republicii în cadrul organizaţiilor internaţionale, (iii ) prevăd corecţii la frontierele Republicii, (iv) conţin obligaţii pentru trezorerie, (v) asigură participarea statului în arbitrajul internaţional sau la proceduri judiciare, (vi) privesc drepturile fundamentale ale omului, (vii) afectează acţiunea legii sau necesită o nouă legislaţie pentru a fi aplicate, şi (viii)  necesită în mod expres  ratificare (articolul 85 din Constituţie). În toate celelalte cazuri, Consiliul de Miniştri aprobă contractele internaţionale printr-o hotărâre. 
Tratatele ratificate de Adunarea Naţională pot fi modificate sau denunţate numai prin procedurile prevăzute în cadrul lor sau în conformitate cu normele universal recunoscute în dreptul internaţional. Încheierea unui tratat internaţional care necesită o modificare a Constituţiei trebuie să fie precedată de adoptarea unei astfel de modificări. 
Parlamentul exercită controlul asupra politicii externe prin intermediul mijloacelor de control parlamentar, prin activitatea delegaţiilor parlamentare, precum şi prin participarea la evenimente internaţionale.
 Controlul politicii naţionale de apărare
Parlamentul exercită controlul asupra politicii de apărare prin intermediul Comisiei pentru politică externă, apărare şi securitate.
Preşedintele proclamă starea de război, în cazul unui atac armat sau ori de câte ori sunt necesare acţiuni urgente în temeiul unui angajament internaţional sau proclamă legea marţială sau orice altă stare de urgenţă ori de câte ori Adunarea Naţională nu este în sesiune şi nu poate fi convocată. Adunarea Naţională trebuie să fie convocată imediat apoi ca să adopte o hotărâre. Adunarea Naţională exercită controlul asupra politicii de apărare atunci când războiul este declarat, în stare de urgenţă sau în urma unui atac armat.
CIPRU 

       Camera Reprezentanţilor
Răspunderea Guvernului în faţa Parlamentului
Guvernul nu este responsabil în faţa Parlamentului. 
Controlul Guvernului de către Parlament se realizează prin adresarea de întrebări miniştrilor şi prin rapoartele anuale de informare trimise de fiecare minister şi de către departamentele guvernamentale
.
Demiterea şi /sau punerea sub acuzare a Guvernului şi a altor demnitari publici 
Preşedintele sau Vicepreşedintele pot fi urmăriţi penal pentru înaltă trădare şi pentru o infracţiune care implică lipsa de onestitate sau de corectitudine  morală, dar nicio acţiune nu poate fi introdusă împotriva lor pentru orice faptă sau omisiune comisă de ei în exercitarea funcţiilor lor oficiale (Articolul 45 din Constituţie).
Modalităţi şi procedură

În caz de înaltă trădare, ei pot fi urmăriţi printr-o acţiune intentată de către Procurorul general şi adjunctul Procurorului General în faţa Înaltei Curţi în urma unei hotărâri a Parlamentului adoptată prin vot secret de o majoritate de trei pătrimi din numărul total de membri.

Preşedintele sau vicepreşedintele pot fi urmăriţi penal pentru o infracţiune care implică lipsa de onestitate sau fapte imorale printr-o acţiune intentată de Procurorul general sau Procurorul General adjunct înaintea Înaltei Curţi.

Odată începută urmărirea penală, Preşedintele şi Vicepreşedintele sunt suspendaţi din toate funcţiile pe care le deţin oficial. Aceştia sunt judecaţi de către Înalta Curte; la condamnarea lor, funcţia lor devine vacantă, iar la achitarea lor îşi reiau atribuţiile oficiale.
Controlul acţiunilor administraţiei Guvernului
Una dintre principalele funcţii ale Parlamentului este exercitarea controlului parlamentar asupra politicii guvernamentale. În acest context, Guvernul trebuie să răspundă la acţiunile specifice întreprinse de către Parlament.
 Mijloacele şi modalităţile de control
Comisiile permanente pot, în exercitarea controlului parlamentar, să trateze orice subiect aflat în competenţa lor. În acest sens, ele pot examina probleme referitoare la politica Guvernului şi pot convoca la audiere fiecare membru al Guvernului. 
Parlamentul poate înfiinţa comisii speciale sau ad-hoc pentru a aborda aspecte specifice ale politicii Guvernului. În activitatea lor, comisiile parlamentare pot vizita departamentele guvernamentale. Atunci când au loc astfel de vizite, o comisie nu poate decide sau lua o poziţie cu privire la problema care face obiectul vizitei, până la o şedinţă ordinară a comisiei ce are loc la sediul Parlamentului.

 Un parlamentar care doreşte să prezinte o întrebare Guvernului sau oricărui ministru înaintează întrebarea scrisă Preşedintelui Camerei. Scopul  întrebării este de a obţine informaţii cu privire la un eveniment, o ştire sau la veridicitatea apariţiei unei astfel de ştiri sau eveniment, cu privire la obiectivul măsurilor luate de către Guvern într-o chestiune de interes general  sau în legătură cu anchetele efectuate în cadrul unor acţiuni sau omisiuni guvernamentale.
Rolul Avocatului Poporului  
Avocatul Poporului - numit Comisar pentru Administraţie – este numit de către Preşedinte, la recomandarea Consiliului de Miniştri şi după aprobarea de către Parlament.

Funcţia sa principală este de a analiza, după prezentarea unei petiţii, o acţiune a administraţiei, fie pentru că a încălcat unul dintre drepturile fundamentale şi libertăţile individuale, fie pentru că acţiunea imputată este contrară legii sau principiilor bunei administraţii.
Controlul bugetar
Controlul Parlamentului este exercitat pe durata examinării bugetului. Parlamentul poate aproba sau refuza orice cheltuială prevăzută în buget, dar nu poate vota o creştere a cuantumului sau o modificare a destinaţiei sale.  
Comisia pentru afaceri financiare şi bugetare analizează bugetul şi bugetele suplimentare şi raportează Parlamentului.
Parlamentul exercită controlul asupra tuturor fondurilor publice. Bugetul pentru apărare este examinat de către Comisia permanentă pentru apărare. 
Parlamentul nu este consultat în pregătirea planurilor naţionale de dezvoltare. Exerciţiul controlului implementării acestor planuri intră în competenţa comisiilor competente în funcţie de problemele speciale supuse examinării. 
Bugetul este adus în faţa Parlamentului cu cel puţin trei luni înainte de data stabilită de lege pentru începutul anului fiscal şi este votat cel mai târziu în ziua stabilită de lege (Articolul 81 din Constituţie).
Dacă bugetul nu a fost adoptat de Parlament până în prima zi a anului fiscal la care se referă, Parlamentul poate autoriza prin hotărâre realizarea oricărei cheltuieli solicitate pentru o perioadă care nu poate depăşi o lună sau două în ansamblu, considerate esenţiale pentru continuitatea serviciilor publice arătate în buget până la expirarea acestei perioade.
În termen de trei luni de la sfârşitul anului fiscal, bugetul final trebuie să fie prezentat Parlamentului pentru aprobare (articolul 81, alineatul 2 din Constituţie).

Controlul parlamentar asupra companiilor publice este efectuat de către Comisia permanentă pentru planurile de dezvoltare şi controlul cheltuielilor publice şi în mai mică măsură de către Comisia permanentă privind afacerile financiare şi bugetare.
Curtea de Conturi a Republicii este o instituţie independentă. Şeful său este numit de Preşedinte (Articolul 115 din Constituţie).
Preşedintele Curţii de Conturi prezintă un raport anual privind îndeplinirea atribuţiilor şi îndatoririlor sale, Preşedintelui şi Vicepreşedintelui, iar acesta va fi înaintat Parlamentului. Comisia pentru planurile de dezvoltare şi controlul cheltuielilor publice examinează acest raport şi prezintă Parlamentului un raport care conţine observaţii şi recomandări.
Controlul asupra implementării bugetului şi tuturor cheltuielilor guvernamentale este realizat în principal de către Comisia pentru planurile de dezvoltare şi controlul cheltuielilor publice şi prin rapoartele anuale ale Preşedintelui Curţii de Conturi.
Controlul politicii externe
Comisia permanentă pentru afaceri externe este organul care examinează proiectele de lege de ratificare înainte ca acestea să fie adoptate ca legi. 
Comisia poate dezbate orice problemă referitoare la politica externă şi raportează Parlamentului. Comisiei permanente pentru afaceri europene îi este încredinţată  sarcina de a asigura armonizarea legislaţiei din Cipru cu cea a Uniunii Europene. Cu anumite ocazii, Ministrul Afacerilor Externe este invitat la şedinţele comisiei pentru a prezenta punctul de vedere al Guvernului pe probleme specifice de politică externă.
Alcătuirea Comisiei reflectă numărul de locuri alocat fiecărui partid reprezentat în Parlament.
Preşedintele Parlamentului şi delegaţiile parlamentare efectuează schimburi de vizite cu alte parlamente în care se discută probleme de politică externă. Schimburi asemănătoare sunt întreprinse de Comisia Afacerilor externe şi Afacerilor Europene. Parlamentul participă în mod activ la conferinţe organizate de diferite organizaţii interparlamentare. 
Problemele de politică externă care sunt considerate foarte importante pot fi dezbătute în şedinţă plenară. În anumite ocazii, se adoptă o hotărâre la sfârşitul dezbaterii.

Parlamentul nu este aşteptat a participa la şedinţele interguvernamentale. În anumite ocazii, când sunt organizate conferinţe interguvernamentale, Parlamentul poate numi un membru al său pentru a participa la delegaţia oficială, în special când şedinţele paralamentare sunt organizate în cadrul conferinţei.

Orice acord internaţional cu un stat străin sau cu orice organizaţie internaţională privind probleme comerciale, de cooperare economică (inclusiv plăţi şi credite) se încheie cu o hotărâre a Consiliului de Miniştri (art. 169 din Constituţie). Orice alt tratat, convenţie sau acord  internaţional se negociază şi se semnează printr-o hotărâre a Consiliului de Miniştri şi intră în vigoare când este aprobată prin lege de Parlament.
  În contextul diplomaţiei parlamentare, delegaţiile din Parlament pot discuta cu delegaţiile parlamentare străine pe anumite teme  de politică externă.
Controlul politicii naţionale de apărare
Comisia permanentă pentru probleme de apărare analizează problemele care intră în competenţa Ministerului Apărării.

Comisia exercită controlul parlamentar asupra politicii Guvernului pe probleme de politică de apărare şi asupra funcţionării de ansamblu a Gărzii Naţionale. Ea studiază proiecte legislative şi reglementări privind apărarea Ciprului şi organizarea şi funcţionarea Gărzii Naţionale.
Deşi nu există reglementări privind controlul asupra politicii naţionale de apărare, nu există nicio restricţie pentru Parlament sau pentru Comisia permanentă de apărare de a solicita informaţii privind politica de apărare.

În caz de război sau de alt pericol public care ameninţă Republica sau orice parte a acesteia, Consiliul de Miniştri are competenţa de a declara starea de urgenţă (articolul 183 din Constituţie). Preşedintele şi vicepreşedintele au, separat sau împreună, un drept de veto împotriva oricărei astfel de decizii, pe care-l pot exercita în termen de 48 de ore de la data la care decizia este transmisă la birourile lor. Orice astfel de proclamare specifică articolele din Constituţie care se suspendă pe durata declarării stării de urgenţă. Preşedintele şi Vicepreşedintele promulgă starea de urgenţă, iar aceasta se publică în Monitorul Oficial. 
Proclamaţia promulgată este trimisă Parlamentului. Dacă acesta nu este în şedinţă, trebuie convocat cât mai repede. Parlamentul are dreptul să respingă sau să admită proclamarea stării de urgenţă. Daca proclamarea  stării de urgenţă este respinsă, ea devine nulă. Daca este confirmată de Parlament, Preşedintele şi Vicepreşedintele promulgă imediat hotărârea Parlamentului, care se publică în Monitorul Oficial. Proclamarea stării de urgenţă încetează să se aplice în termen de două luni de la data la care a fost confirmată de Parlament, cu excepţia cazului în care Consiliul de Miniştri hotărăşte să solicite prelungirea acesteia, iar Preşedintele şi Vicepreşedintele, separat sau împreună, au un drept de veto asupra acestei solicitări.
Atunci când operează proclamarea stării de urgenţă, Consiliul de Miniştri, în cazul în care constată că este necesară o acţiune imediată, poate adopta o ordonanţă strict legată de starea de urgenţă, care are forţa juridică de lege, supusă dreptului de veto al Preşedintelui şi Vicepreşedintelui, separat sau împreună. Dacă nu exercită niciun drept de veto, Preşedintele sau Vicepreşedintele promulgă aceste ordonanţe care se publică în Monitorul Oficial.
DANEMARCA

       Parlamentul danez
       Răspunderea Guvernului în faţa Parlamentului

         Parlamentul controlează Guvernul pentru a asigura o bună administrare. Fiecare ministru este responsabil în mod individual. Regina nu este responsabilă pentru acţiunile sale, deoarece persoana ei este intangibilă (articolul 13 din Constituţie)
.
Modalităţi de control
Controlul parlamentar se realizează prin întrebări orale şi scrise adresate de parlamentari membrilor Guvernului.
 În cazul în care un parlamentar doreşte să obţină informaţii despre o chestiune publică, el / ea poate face acest lucru, adresând o întrebare ministrului de resort. Parlamentarii pot dezbate orice chestiune de interes public  şi cere o declaraţie cu privire la aceasta de la miniştri. În plus, în cursul dezbaterii unei interpelări, Parlamentul poate adopta o hotărâre de neîncredere.

 Legislaţia din anumite domenii poate stabili obligaţia unui ministru de a prezenta rapoarte Parlamentului pe teme speciale. La Ministerul Mediului, de exemplu, legislaţia prevede că ministrul trebuie să prezinte un raport de planificare după fiecare alegere parlamentară.
Măsuri
 La prima întâlnire din sesiunea anuală, Primul ministru prezintă un raport privind starea generală a ţării şi măsurile propuse de către Guvern (articolul 38 din Constituţie). Parlamentul dezbate apoi acest raport. Hotărârile, inclusiv moţiunile de cenzură, pot fi adoptate în timpul acestor dezbateri generale.
Moţiuni de cenzură şi voturile de neîncredere 
 O moţiune de cenzură poate fi depusă în caz de respingere a acţiunilor întreprinse de Guvern, pentru încălcarea Constituţiei şi / sau a legilor, precum şi în caz de nemulţumire generală la adresa Guvernului.

Pentru ca o hotărâre să fie adoptată de Parlament, mai mult de jumătate din membri trebuie să fie prezenţi şi să ia parte la vot. O hotărâre este considerată adoptată în cazul în care voturile exprimate în favoarea unei moţiuni le depăşesc pe cele exprimate împotriva sa (majoritate simplă).

 Dacă o moţiune de cenzură este adoptată, Guvernul demisionează sau Primul ministru stabileşte alegeri generale. 
Demiterea şi/sau punerea sub acuzare a Guvernului şi altor demnitari publici 
Miniştrii pot fi puşi sub acuzare de către Regină sau de către Parlament pentru administrare defectuoasă (articolul 16 din Constituţie). Cu acordul Parlamentului, Regina poate aduce alte persoane pentru a fi judecate de către Înalta Curte de Casaţie pentru infracţiuni pe care ea le consideră a fi deosebit de periculoase pentru stat.
Procedura legislativă privind hotărârile parlamentare este aceeaşi ca şi în cazul proiectelor legislative. Sunt supuse la două lecturi, conform aceloraşi reguli care se aplică primei şi celei de-a treia lecturi a proiectelor legislative. Înalta Curte de Casaţie şi Justiţie judecă procesele de punere sub acuzare împotriva miniştrilor pentru administrarea defectuoasă. 
 În 1993, punerea sub acuzare a fost introdusă împotriva unui fost ministru al justiţiei care a acţionat fără autoritate juridică în cauze cu refugiaţi.

Controlul acţiunilor administraţiei Guvernului
Guvernul este responsabil pentru departamentele şi agenţiile executive (numite administraţia centrală) şi pentru punerea în aplicare a actelor Parlamentului. Pe de altă parte, Parlamentul este însărcinat cu obligaţia de a supraveghea administraţia.
Mijloacele şi modalităţile de control
  Parlamentul exercită controlul asupra acţiunilor administraţiei guvernamentale prin organizarea de audieri în comisii.

 Parlamentul poate numi membrii săi în comisii pentru a investiga probleme de importanţă generală (articolul 51 din Constituţie). Aceste comisii au dreptul să ceară informaţii scrise sau orale, atât de la cetăţeni cât şi de la autorităţile publice.

 În cazul în care un parlamentar doreşte să obţină informaţii despre o chestiune publică, el / ea poate face acest lucru, punând o întrebare ministrului în cauză. Întrebarea este depusă în scris şi trebuie să fie concisă. Întrebarea este trimisă Preşedintelui Parlamentului care transmite ministrului o copie a întrebării, împreună cu o motivare scrisă finală. Cel care adresează întrebarea poate solicita un răspuns scris sau oral. În cazul în care ministrul, printr-o notificare prealabilă formulată în scris sau în timpul adresării întrebărilor, consideră că el / ea nu are calitatea să răspundă la întrebare, problema este considerată închisă. Dacă cel care adresează întrebarea solicită un răspuns oral, tema întrebării se trece pe lista întrebărilor pentru următoarea şedinţă cu timp alocat întrebărilor. Timpul alocat ministrului pentru a răspunde la întrebare este de două minute şi acelaşi timp este alocat şi celorlalţi miniştri care doresc să ia cuvântul. Totuşi, nu se adoptă nicio hotărâre.
Răspunsul este dat în scris în termen de şase zile şi Preşedintele Parlamentului îl înaintează celui care a adresat întrebarea şi urmăreşte înregistrarea întrebării şi a răspunsului conform procedurilor parlamentare. Întrebările la care se răspunde în scris trebuie să fie redactate astfel încât să poată primi un răspuns în limite rezonabile. În cazul în care un parlamentar doreşte să pună o întrebare unui ministru şi să obţină un răspuns imediat,  persoana în cauză face acest lucru în timpul alocat adresării întrebărilor. Primul ministru informează Parlamentul nu mai târziu de ora 10 a.m. în ziua în care există timp alocat adresării întrebărilor că ministrul în cauză va participa. O întrebare, inclusiv o eventuală justificare adresată în timpul alocat, nu poate depăşi un minut. Răspunsul ministrului nu poate depăşi două minute. Timpul alocat adresării întrebărilor nu poate depăşi o oră. În situaţii excepţionale, Preşedintele Parlamentului poate să nu ia în considerare termenele şi limitările la numărul de ori în care un membru are dreptul să vorbească.
Rolul Avocatului Poporului
 Parlamentul numeşte una sau două persoane pentru a supraveghea administrarea civilă şi militară a statului (articolul 55 din Constituţie). 

Avocatul Poporului este numit de către Parlament după fiecare alegere generală şi poate fi respins în mod liber de către Parlament.

Avocatul Poporului prezintă un raport anual Parlamentului. Acesta din urmă poate stabili norme generale privind activităţile sale, dar nu poate interveni în acţiunile lui / ei de investigare a cazurilor individuale.
LUXEMBURG
Camera Deputaţilor
Luxemburg are un regim politic parlamentar. Puterea executivă aparţine şefului statului - Marele Duce, care conduce un Guvern format din miniştri şi secretari de stat. Parlamentul este unicameral şi se numeşte Camera Deputaţilor.

În raporturile dintre Camera Deputaţilor şi Guvern, cel din urmă răspunde în faţa primului, atât individual cât şi colectiv
.

Modalităţi de control
Întrebările orale permit Camerei Deputaţilor să antreneze răspunderea politică a Guvernului.

Răspunderea politică a Guvernului se realizează prin rapoartele anuale prezentate Camerei Deputaţilor. În prima etapă a raportului, şeful executivului susţine în faţa Camerei Deputaţilor o declaraţie politică privind starea naţiunii. În următoarea etapă, declaraţia este dezbătută de către membrii Camerei Deputaţilor. Această procedură se încheie cu realizarea unor rapoarte de către miniştri privind activitatea financiară a Guvernului în anul precedent, precum şi viitoarele orientări în gestionarea bugetului pentru anul următor.

Parlamentul este cel care acordă Guvernului votul de încredere, însă îl şi poate retrage în momentul în care Guvernul solicită acordarea votului de încredere pentru oricare propunere aflată în dezbatere, iar Parlamentul nu este de acord cu propunerea respectivă.

Moţiunile de cenzură pot fi depuse în orice moment când, pentru un motiv sau altul, Parlamentul îşi pierde încrederea în Guvern. Moţiunea poate fi adoptată prin întrunirea unei majorităţi simple. În cuprinsul moţiunii sunt menţionate consecinţele adoptării ei, adică demiterea întregului Guvern sau doar a anumitor membri. 

Parlamentul poate demite sau pune sub acuzaţie Guvernul sau alţi demnitari publici. Marele Duce, cel care conduce Guvernul, beneficiază de imunitate deplină, însă Camera Deputaţilor are dreptul să îi pună sub acuzare pe membrii Guvernului.

Controlul asupra acţiunilor administraţiei Guvernului
Parlamentul exercită controlul asupra acţiunilor Guvernului prin intermediul unor audieri în comisii.  Camera are dreptul de a ancheta printr-o comisie constituită pentru a examina cazurile penale. De asemenea, Parlamentul exercită controlul asupra Guvernului şi prin intermediul Curţii de Conturi.

Camera Deputaţilor poate să adreseze guvernului întrebări scrise sau orale. Pentru ca o întrebare să primească un răspuns mai întâi trebuie să fie declarată de către Preşedintele Camerei ca fiind admisibilă (acest lucru se stabileşte în funcţie de importanţa şi relevanţa întrebării). În cazul întrebărilor scrise, acestea ajung mai întâi la Preşedintele Camerei care le declară admisibile sau nu, iar dacă sunt acceptate acestea ajung la ministrul de resort. Termenul pentru a răspunde la o întrebare este de o lună, iar dacă acest termen este depăşit, ministrul în cauză trebuie să explice motivul pentru care nu a răspuns la timp şi să anunţe un alt termen. Numărul de întrebări este limitat la dublul numărului de membri din fiecare grup parlamentar. Deputaţii pot să mai adauge o întrebare în cazul în care răspunsul primit de la un ministru este incomplet. Parlamentarii pot adresa miniştrilor întrebări de interes general sau politice de actualitate. 

În cadrul Parlamentului se constituie o Comisie pentru buget şi finanţe care examinează proiectul de buget propus de Guvern. Raportul Comisiei este citit în şedinţă publică.

Avocatul Poporului este numit de către Parlament în cadrul unei şedinţe publice. Mandatul său este de opt ani şi poate fi reînnoit.

POLONIA 

Parlamentul Poloniei este unul bicameral alcătuit din Sejm şi Senat, iar regimul politic este parlamentar. Sejm-ul este Camera care numeşte Consiliul de Miniştri (Guvernul polonez), în timp ce Senatul are rol de corp ponderator.  Statul este condus de către un Preşedinte ales direct de către popor. Guvernul este alcătuit din miniştri şi dintr-un Prim-ministru care deţine funcţia de conducere a instituţiei.

Sejm-ul exercită controlul asupra activităţii membrilor Consiliului de Miniştri, aceştia răspunzând în mod colectiv. Miniştrii pot să răspundă şi în mod individual pentru acele aspecte ce ţin de competenţa lor sau care le sunt atribuite de către Primul ministru
.

Modalităţi de control
Prim-ministrul sau alţi miniştri trebuie să răspundă la interpelările şi întrebările adresate oral sau în scris de către deputaţi (membrii Sejm-ului) în termen de douăzeci şi una de zile. De asemenea, ei trebuie să ofere răspunsuri la problemele ridicate în timpul fiecărei sedinţe a Sejm-ului. Miniştrii trebuie să întocmească anual rapoarte privind activitatea lor pe care trebuie să le prezinte deputaţilor.

O altă modalitate de control este reprezentată de acordarea votului de încredere Consiliului de Miniştri de către Sejm. În momentul în care o persoană este nominalizată pentru funcţia de Prim-ministru, aceasta trebuie să realizeze în termen de paisprezece zile un program de guvernare pentru Consiliul de Miniştri şi o moţiune prin care solicită acordarea votului de încredere. Pentru ca instituţia guvernamentală să primească votul de încredere, programul de guvernare trebuie să întrunească o majoritate absolută de voturi. Votul de încredere poate fi retras pe baza unei moţiuni depuse de patruzeci şi şase de deputaţi, moţiune în care este specificat numele unui înlocuitor pentru funcţia de Prim-ministru. Dacă moţiunea nu întruneşte numărul de voturi necesar, o moţiune asemănătoare va putea fi depusă în termen de trei luni de la data la care prima moţiune a fost prezentată sau poate fi depusă mai devreme dacă este iniţiată de cel puţin o sută cincisprezece deputaţi. Pentru demiterea unui singur ministru, o moţiune trebuie să fie votată de şaizeci de deputaţi.
Controlul acţiunilor administraţiei Guvernului

Miniştirii sau reprezentanţii altor instituţii publice sunt obligaţi să prezinte explicaţii la cererea comisiilor permanente sau speciale ale Parlamentului, numai în ceea ce priveşte activitatea lor.

Sejm-ul adoptă proiectul de buget după citirea lui în cadrul şedinţei, apoi este trimis spre dezbatere Senatului care îl poate adopta fară a mai aduce modificări. Preşedintele este cel care semnează. 

Avocatul Poporului este numit de către Sejm cu consimţământul Senatului pentru o perioadă de cinci ani. Pentru a fi numit de Sejm, candidatul pentru funcţia de Avocat al Poporului trebuie să fie votat de cel puţin jumătate din membrii Camerei. Senatul trebuie să adopte o hotărâre privind acordarea consimţământului pentru numirea Avocatului Poporului în termen de o lună. Dacă Senatul nu adoptă această hotărâre, consimţământul se consideră acordat. Anual, Avocatul Poporului informează Sejm-ul şi Senatul despre activitatea sa, realizând un raport.

SLOVACIA 

Slovacia are un parlament unicameral, singura autoritate legislativă fiind Consiliul Naţional (Narodna Rada). Şeful statului este cel care îl numeşte şi îl demite pe Primul ministru, iar la recomandarea acestuia, şeful statului poate  demite orice membru al Guvernului.

Guvernul răspunde în faţa Consiliului Naţional colectiv şi individual. În fiecare zi de joi, ora 2 p.m. este rezervată întrebărilor orale venite din partea parlamentarilor. Toţi membrii Consiliului Naţional trebuie să fie prezenţi atât în timpul interpelărilor, cât şi al adresării de întrebări. Pentru întrebările scrise trebuie să se răspundă în scris în maxim treizeci de zile de la data primirii. Acest termen poate fi redus la jumătate dacă Consiliul Naţional consideră că răspunsul la întrebare trebuie prezentat mai devreme. 
La întrebările pe teme specifice adresate de parlamentari înainte de ora 12 a.m. din ziua precedentă punerii lor, pot răspunde : Prim-ministrul, Procurorul General şi Preşedintele Biroului Suprem de Audit. După ce au primit răspunsurile, parlamentarii care au adresat întrebările decid dacă au primit un răspuns satisfăcător.

Orice persoană care este desemnată pentru funcţia de Prim-ministru trebuie să prezinte Consiliului Naţional un program de guvernare în termen de treizeci de zile pentru a primi votul de încredere. Prim-ministrul poate solicita în orice moment acordarea votului de încredere de către Consiliul Naţional pentru adoptarea unei legi. Consiliul Naţional poate să retragă votul de încredere, în orice moment, întregului Guvern sau doar unui membru.

Pentru ca o moţiune de cenzură să fie dezbătută de către Consiliul Naţional trebuie să fie susţinută de o cincime din numărul deputaţilor, iar pentru adoptarea ei este nevoie de peste 50 % din voturi. După adoptarea moţiunii, Preşedintele este cel care îl demite pe ministrul vizat. Dacă prin moţiune se cere demiterea Prim-ministrului atunci întreg cabinetul este demis de către Preşedinte. Înainte de a i se retrage votul de încredere, ministrul în cauză are posibilitatea de a demisiona şi de a propune o persoană care să îi ocupe postul. La fel se întâmplă şi în cazul Guvernului, numai că acesta nu va desemna un Guvern, ci doar va încredinţa executarea atribuţiilor sale până la formarea noului Guvern.

Consiliul Naţional se implică în nominalizarea candidaţilor pentru funcţia de judecător al Curţii Constituţionale şi a  membrilor biroului Procurorului General.

Consiliul Naţional exercită controlul asupra acţiunilor administraţiei Guvernului  prin audierile desfăşurate în comisii. 

Consiliul Naţional examinează documentele financiare în şedinţele plenare şi aprobă bugetul de stat. Consiliul Naţional exercită controlul asupra bugetului prin rapoartele comisiilor de finanţe, buget şi monetare.

Funcţia de Avocat al Poporului a fost creată în ianuarie 2002. Avocatul Poporului este ales de Consiliul Naţional dintre candidaţii propuşi de cincisprezece deputaţi. Funcţia Avocatului Poporului este una independentă care ia parte în protecţia drepturilor şi libertăţilor fundamentale dacă sunt în conflict cu legile şi principiile democraţiei.
SLOVENIA
Structura Parlamentului sloven este bicamerală, fiind alcătuit din Adunarea Naţională şi Consiliul Naţional. Guvernul este compus dintr-un Prim-ministru şi miniştri
.

Guvernul răspunde în faţa Adunării Naţionale colectiv în cazul activităţii întregii instituţii, dar şi individual când fiecare ministru este răspunzător pentru activitatea ministerului său.

În sesiunile obişnuite ale Adunării Naţionale este alocată o perioadă pentru întrebările şi iniţiativele deputaţilor. Deputaţii pot adresa întrebări membrilor Guvernului atât oral, cât şi în scris. De asemenea, deputaţii pot propune Guvernului sau anumitor miniştri luarea unor măsuri. Pe baza răspunsului primit de către deputat, Adunarea Naţională poate decide dezbaterea problemei în cadrul unei şedinţe.

Guvernul realizează un proiect de buget pe care îl prezintă Adunării Naţionale.

Adunarea Naţională informează Guvernul asupra agendei sale, deciziilor luate şi asupra sesiunilor parlamentare.

Guvernul poate să realizeze un raport scris sau oral privind activitatea sa. Dacă raportul este unul scris, Preşedintele Adunării Naţionale îi informează pe deputaţi de existenţa acestuia şi îl invită pe reprezentantul Guvernului să participe la şedinţa Adunării Naţionale pentru a aduce argumente suplimentare acolo unde se cere.

Prim-ministrul poate soliticita Adunării Naţionale acordarea votului de încredere. Dacă instituţia guvernamentală nu obţine sprijinul majorităţii deputaţilor este demisă, iar în termen de treizeci de zile Adunarea Naţională trebuie să aleagă un nou Prim-ministru, iar dacă nu reuşeşte în acest termen, Preşedintele statului poate dizolva Adunarea Naţională.

Prim-ministrul împreună cu miniştrii cabinetului pot fi demişi printr-o moţiune de cenzură depusă de minim zece deputaţi şi votată de jumătate din membrii Adunării Naţionale. După demitere Guvernul îşi continuă activitatea până la învestirea noului Guvern.

Zece deputaţi pot propune un candidat pentru funcţia de Prim-ministru. Între momentul propunerii şi votul pentru acesta nu trebuie să treacă mai puţin de patruzeci şi opt de ore.

Adunarea Naţională poate să pună sub acuzare întreg Guvernul sau o parte din acesta în faţa Curţii Constituţionale pentru încălcarea Constituţiei sau a legilor în exercitarea atribuţiilor sale. 

De asemenea, Adunarea Naţională sau Consiliul Naţional pot solicita realizarea unei anchete asupra problemelor de importanţă publică. Comisia care se ocupă de anchetă are puteri comparabile cu cele ale autorităţii judiciare.

Cât despre buget, Guvernul prezintă Adunării Naţionale toate documentele relevante. După primirea proiectului de buget, Preşedintele Adunării Naţionale solicită convocarea unei şedinţe la care participă Prim-ministrul şi ministrul de finanţe. Dacă proiectul de buget nu este acceptat în întregime de către Adunarea Naţională, Guvernul trebuie să aducă o serie de modificări. După ce proiectul este votat, Guvernul trebuie să realizeze un document prin care proiectul de buget este implementat.

Avocatul Poporului este propus de către Preşedintele Republicii şi ales de către Parlament. Mandatul său este de şase ani, iar după expirarea mandatului acesta mai poate fi reînnoit încă o dată. Avocatul Poporului trebuie să îşi îndeplinească atribuţiile în mod independent. Acesta realizează rapoarte anuale şi speciale despre activitatea sa pe care le prezintă Adunării Naţionale. Avocatul Poporului investighează cazuri prin care au fost încălcate drepturile omului de către organele de stat.
SUEDIA 

Forma de guvernământ este monarhia constituţională, Şeful statului fiind Regele. Parlamentul suedez (Riksdag) este unicameral. Guvernul este condus de un Prim-ministru care îşi numeşte miniştrii
.

Guvernul răspunde în faţa Parlamentului atât individual, cât şi colectiv.

Orice parlamentar poate adresa o interpelare sau o întrebare oricărui membru al Guvernului privind îndatoririle sale oficiale. Întrebările, fie ele scrise sau orale, trebuie să se refere la un subiect specific. Întrebările orale sunt adresate înaintea oricărei întrebări speciale, primind din partea Guvernului un răspuns imediat. Dacă răspunsul nu este considerat satisfăcător de către parlamentar, acesta are posibilitatea să adreseze o nouă întrebare sau să ceară mai multe detalii. Pentru ca un răspuns la o întrebare scrisă să fie luat în considerare, Preşedintele Parlamentului trebuie să verifice ca acesta să nu intre în conflict cu o lege.
Comisia pentru Supravegherea Activităţii Guvernului examinează îndeplinirea atribuţiilor de către  miniştri. Comisia este îndreptăţită în acest sens să aibă acces la toate deciziile luate de Guvern şi la toate documentele referitoare la aceste aspecte. Altă comisie parlamentară sau orice membru al Parlamentului este îndreptăţit să aducă la cunoştinţa Comisiei pentru Supravegherea Activităţii Guvernului orice problemă referitoare la activitatea desfăşurată de către un ministru pentru îndeplinirea atribuţiilor. Este de datoria acestei Comisii să comunice Parlamentului orice observaţie pe care o consideră demnă de atenţia parlamentarilor şi care poate fi examinată de către aceştia.

Proiectele de legi noi sau amendamentele la legile aflate în vigoare vin din partea Guvernului sub forma unui proiect de lege guvernamental. Pentru ca o propunere să fie adoptată sub forma unei legi, aceasta trebuie să fie votată de majoritatea parlamentarilor. Parlamentul aduce la cunoştinţa Guvernului decizia pe care a luat-o, iar dacă răspunsul este pozitiv, Guvernul emite legea şi se asigură că este implementată. Propunerea pentru o nouă legislaţie poate veni şi din partea unui parlamentar sau a unui grup parlamentar.

Dacă Parlamentul declară că Prim-ministrul sau  un membru al Guvernului nu se mai bucură de încrederea Parlamentului, acesta este demis. Dacă instituţia guvernamentală se află în situaţia în care are posibilitatea de a dispune organizarea alegerilor extraordinare (prin care să se realeagă membrii Parlamentului), nicio decizie de concediere a unui ministru nu este pusă în aplicare. Şi Prim-ministrul îl poate demite pe oricare membru al Guvernului. În momentul în care Prim-ministrul este demis sau moare, atunci toţi membrii Guvernului îşi pierd funcţia, însă îşi continuă activitatea până se formează un alt cabinet. În cazul în care este demis un singur ministru, acesta continuă să-şi exercite atribuţiile până îi este găsit un înlocuitor.

Guvernul poate să numească o Comisie de anchetă care să examineze o problemă particulară în concordanţă cu liniile stabilite de instituţie. După finalizarea anchetei, Comisia publică raportul său. 

De două ori pe an, Ministerul de Finanţe realizează planurile guvernamentale pentru folosirea bugetului. Parlamentul ia o decizie privind propunerile venite din partea Guvernului. Instituţia guvernamentală încearcă să traseze câteva direcţii pentru politica economică şi bugetară pentru următorii ani. 

 Parlamentul alege patru Avocaţi ai Poporului pentru a supraveghea realizarea proiectelor de  legi în conformitate cu drepturile şi libertăţile fundamentale ale omului. Mandatul acestora este de patru ani. Avocaţii Poporului prezintă Parlamentului un raport anual privind activitatea lor, raportul fiind examinat de către Comisia pentru Supravegherea Activităţii Guvernului.

� � HYPERLINK "http://www.ipu.org/parline-e/reports/CtrlParlementaire/2029_F.htm#contradmin" ��http://www.ipu.org/parline-e/reports/CtrlParlementaire/2029_F.htm#contradmin�


� � HYPERLINK "http://www.ipu.org/parline-e/reports/CtrlParlementaire/2045_F.htm#contradmin" ��http://www.ipu.org/parline-e/reports/CtrlParlementaire/2045_F.htm#contradmin�


� � HYPERLINK "http://www.ipu.org/parline-e/reports/CtrlParlementaire/2081_F.htm#contradmin" ��http://www.ipu.org/parline-e/reports/CtrlParlementaire/2081_F.htm#contradmin�


� � HYPERLINK "http://www.ipu.org/parline-e/reports/CtrlParlementaire/2087_F.htm#respgouv" ��http://www.ipu.org/parline-e/reports/CtrlParlementaire/2087_F.htm#respgouv�


� � HYPERLINK "http://www.ipu.org/parline-e/reports/CtrlParlementaire/2191_F.htm" ��http://www.ipu.org/parline-e/reports/CtrlParlementaire/2191_F.htm�


� � HYPERLINK "http://www.ipu.org/parline-e/reports/CtrlParlementaire/2255_F.htm#contradmin" ��http://www.ipu.org/parline-e/reports/CtrlParlementaire/2255_F.htm#contradmin�


� � HYPERLINK "http://www.ipu.org/parline-e/reports/CtrlParlementaire/2285_F.htm#contradmin" ��http://www.ipu.org/parline-e/reports/CtrlParlementaire/2285_F.htm#contradmin� 


� � HYPERLINK "http://www.ipu.org/parline-e/reports/CtrlParlementaire/2287_F.htm#contradmin" ��http://www.ipu.org/parline-e/reports/CtrlParlementaire/2287_F.htm#contradmin�


� � HYPERLINK "http://www.ipu.org/parline-e/reports/CtrlParlementaire/2303_F.htm#contradmin" ��http://www.ipu.org/parline-e/reports/CtrlParlementaire/2303_F.htm#contradmin�

